Foto: RTRS | Komemoracija povodom smrti Momčila Krajišnika\nSrna 16.09.2020 11:23 13:19\nBANJALUKA - Komemoracija povodom smrti prvog predsjednika Narodne skupštine Republike Srpske Momčila Krajišnika održana je danas u Kulturnom centru Banski dvor u Banjaluci.\n"Krajišnikova smrt nije samo gubitak za porodicu, nego i za nas koji smo ga poznavali, družili se i radili sa njim, ali i za sve druge koji su bili i jesu za kompromis, suživot i izgradnju normalnih odnosa između ljudi, grupa, naroda i političkih zajednica na našim prostorima", rekao je Čubrilović na komemoraciji.\n"Krajišnik je najveći dio života posvetio borbi za ravnopravnost srpskog naroda, za afirmaciju njegovih prava, vrijednosti i resursa, a doživio je da bude osuđen od Međunarodnog tribunala za ratne zločine u bivšoj Jugoslaviji, samo zbog toga što se u jednom času naše istorije našao na čelu narodnih težnji Srba iz BiH da sačuvaju svoju državu, svoje pravo na samoopredjeljenje i ravnopravnost unutar BiH, ali i zato što je bio predsjednik Skupštine srpskog naroda u BiH, kasnije i Narodne skupštine Republike Srpske kada je konstituisana", dodao je Čubrilović.\nOn je podsjetio da je Krajišnik osuđen iako niko nije zapamtio da je rekao makar i jednu neprimjerenu ili inkriminišuću rečenicu, a kamoli da je počinio djela zbog kojih je suđen i presuđen. Čubrilović je napomenuo da Krajišnik nije mogao ostati po strani kad se početkom 90-ih godina prošlog vijeka nad srpskim narodom u BiH nadvila opasnost od političkog i svakog drugog nestanka.\n"Odmah se uključio u političku borbu, najprije putem SDS-a, prve političke organizacije srpskog naroda u BiH poslije 1945. godine, a nakon izbora održanih u jesen 1990. godine, ali i putem institucija formiranih na osnovi izbornih rezultata", podsjetio je Čubrilović.\nPrema njegovim riječima, za Krajišnika nije bilo nerješivih situacija, tragao je i vidio izlaz i iz najzamršenijih procesa i odnosa, nudio je kompromise protivničkim strankama, ali je uvijek znao šta je i gdje je crvena linija srpskih nacionalnih interesa preko koje se ne smije prijeći. "Čak i u najtežim ratnim prilikama, u pregovorima sa ratujućim stranama i međunarodnim posrednicima, Krajišnik je čvrsto zastupao srpske nacionalne i državotvorne interese i prava", kaže Čubrilović.\nOn je naglasio da će zbog svega što je Krajišnik radio i uradio za Republiku Srpsku ostati trajno upisan u njene anale i istoriju, a da mu se Srpska donekle već odužila dodjeljujući mu najviša odlikovanja. Čubrilović je podsjetio da je poslije potpisivanja Dejtonskog mirovnog sporazuma i prvih izbora održanih 1996. godine, Krajišnik izabran za člana Predsjedništva BiH iz Republike Srpske i tu dužnost obavljao dvije godine. "I na toj poziciji nastavio je da se bori za interese Republike Srpske, sad već jednog od dva ravnopravna državotvorna entiteta unutar Dejtonom ugovorene BiH", rekao je Čubrilović.\nOn je naveo da se danas može reći da je Krajišnik bio veliki čovjek, postojan u svom nacionalnom opredjeljenju, čvrstog karaktera i velike radne energije. "Dao je nemjerljiv doprinos nastanku i razvoju Republike Srpske, dejtonske BiH, uspostavljanju specijalnih paralelnih odnosa i veza između Srpske i Srbije, stabilizaciji odnosa u regionu", dodao je Čubrilović.\nZbog svega navedenog, kaže on, Krajišnik zaslužuje zahvalnost i poštovanje, a srpski narod i njegovi izabrani predstavnici naći će načine da njegovu ličnost i djelo ugrade u kulturu sjećanja kao trajnu vrijednost. "Za sve što je uradio za srpski narod u BiH i za Republiku Srpsku, u ime Narodne skupštine Republike Srpske i svih nas izražavam zahvalnost našem Momčilu Momi Krajišniku. Neka mu je vječna hvala i slava mu!", rekao je Čubrilović. Načelnik opštine Pale Boško Jugović rekao je da je sa žaljenjem primio vijest o smrti Krajišnika.\n"Građani Pala nisu Krajišnika doživljavali kao političara koji je imao hrabrost i vizuju prilikom donošenja istorijskih odluka za srpski narod, nego kao sugrađanina. Naš Momo je imao vremena i strpljenje za sve ljude što će stanovnici Pala uvijek pamtiti", kaže Jugović.\n"Odlaskom Krajišnika, ne gubi samo njegova porodica, nego i svi sa kojima je radio i družio se. NJegova djela i ono što je uradio za Pale i Republiku Srpsku nikada neće biti zaboravljeni", rekao je Jugović.\nKomemoraciji su prisustvovali predsjednik Republike Srpske Željka Cvijanović, premijer Radovan Višković, srpski član Predsjedništva BiH Milorad Dodik, bivši predsjednici Republike Srpske i Narodne skupštine, nekadašnji i sadašnji poslanici, ministri, zvanice iz javnog, političkog i društvenog života, koji su se upisali i u knjigu žalosti. Krajišnik je bio prvi predsjednik Narodne skupštine Republike Srpske, od 24. oktobra 1991. do 14. septembra 1996. godine. Od 1996. do 1998. godine bio je prvi član Predsjedništva BiH iz Republike Srpske. Preminuo je juče u Univerzitetskom kliničkom centru od posljedica zaraze virusom korona.\nDodik: Krajišnik utemeljivač Srpske\nSrpski član Predsjedništva BiH Milorad Dodik poručio je danas u Banjaluci da je prvi predsjednik Narodne skupštine Republike Srpske Momčilo Krajišnik bio utemeljivač Republike Srpske, te da srpski narod ne smije zaboraviti svoje prvake.\n"Republika Srpska i srpski narod moraju pamtiti svoje prvake i ne smiju ih se nikada odreći. Jedan od njih je i naš Momo", rekao je Dodik u Kulturnom centru Banski dvor na komemoraciji povodom smrti Momčila Krajišnika.\n"Upoznao sam Krajišnika kao poslanik u prvom sazivu višestranačke skupštine BiH u teškim i turbulentim vremenima za srpski narod. Krajem 1991. godine smo se odvojili iz te skupštine i formirali Skupštnu srpskog naroda u BiH, a kasnije i Republiku Srpsku", dodao je Dodik.\n"Otišao je u trenutku kada su ga kao predsjednika Asocijacije `Stvaraoci Republike Srpske` mnogi nepravedno napadali. `Stvaraoci Republike Srpske` treba da nastave da žive i dok oni postoje, postoji i ono što je stvoreno, a to je Republika Srpska. LJudi kao što su Radovan Karadžić, Ratko Mladić i Krajišnik i mnogi drugi, koji su znali da žrtvuju lične i porodične komoditete, ostali su istrajni u stvaranju i očuvanja Srpske", istakao je Dodik.\n"Zato mi je žao što je Momo otišao, a nismo uspjeli da sprovedemo u djelo ono za šta sam osjetio da je njemu bilo važno. Pogrešno je od pojedinaca bilo predstavljeno da je to bila neka lična potreba za nečim. Stvaraoci su nešto što je daleko važnije i to svi moraju znati, priču oko toga ćemo završiti i ja nikako neću odustati", poručio je Dodik.\n"Nikada ih se nećemo odreći i to se mora znati. Krajišnik nije ratni zločinac, nego utemeljivač naše države. Ako se oderknemo naših prvaka, odričemo se samih sebe i zato moramo inastitucionalizovati sjećanje na važne ljude koji su donijeli slobodu srpskom narodu", zaključio je Dodik.


Nove preporuke o maskama u vrtićima: Kada bi trebalo da ih i deca nose - Beograd24\nKako će izgledati odlazak u vrtić, a kako u prodavnicu.\n– Instrukcijom u vezi sa postupanjem predškolskih ustanova povodom otvaranja objekata za prijem upisane dece u vreme trajanja epidemije COVID-19, definisana je, između ostalog, obavezna pravilna upotreba zaštitnih maski zaposlenih (nošenje preko nosa i usta) tokom boravka na radnom mestu, uključujući i periode pauza – stoji na početku saopštenja Gradskog zavoda za javno zdravlje (GZZJZ).\n– U skladu sa stručnim preporukama, u aktuelnoj epidemiološkoj situaciji, deca starija od dve godine, pri boravku na napred definisanim javnim mestima u zatvorenom i otvorenom prostoru bi trebalo da nose maske. Ova obaveza bi trebalo da se odnosi na vremenski ograničene aktivnosti, pod stalnim nadzorom roditelja kao što su korišćenje javnog gradskog prevoza, posete zdravstvenim ustanovama, tržnim centrima, prodavnicama… – dodaju nadležni.\nU 11:00, NE PROPUSTITE! Vučić predstavlja program za dalji razvoj Srbije!


Osim stanova za bezbednjake na Jugovićevu, u tom naselju predviđa i gradnju atletskog stadiona, kao i novu školu i vrtić\nInfrastrukturno opremanje stambenih blokova 3, 4 i 5 na Jugovićevu koštaće Grad oko 466,5 miliona dinara, bez PDV-a (466.532.570), odnosno 559,8 miliona s tim porezom.\nUgovor je na tenderu Uprave za građevinsko zemljište i investicije dodeljen veterničkoj firmi „Karin komerc”, koja će, s novosadskim preduzećima „Put-invest”, „Energotehnika – Južna Bačka” i „Geoada”, sve predviđene radove morati da završi za osam meseci.\nReč je, inače, o drugoj fazi opremanja stambenih blokova, što podrazumeva gradnju saobraćajnih površina, kolovoza, parkinga, pešačkih i biciklističkih staza, te prateće infrastrukture, poput vodovodne i kanalizacione mreže i toplovoda.\nOsim toga, planirano je i postavljanje javne rasvete i saobraćajne signalizacije, a svi radovi bi trebalo da budu završeni za 240 kalendarskih dana.\nInače, predviđeno je da u zgradama na Jugovićevu stanuju pripadnici snaga bezbednosti, a izgradnja infrastrukture odvija se u dve faze, s tim što su prvom fazom radova obuhvaćeni blokovi 1 i 2.\nInfrastrukturno i komunalno opremanje stambenih blokova za bezbednjake finansira Grad, i za prvi deo tog posla izdvojeno više od 330 miliona dinara. Gradnja stambenog kompleksa, odnosno šestospratnica s potkrovljem, poverena je grupi izvođača, novosadskom GP „Best izgradnja” i „Set” iz Šapca, a projekat vodi državno preduzeće „SPV Dunav”, osnovano isključivo za tu namenu, prenosi Dnevnik.\nVrednost investicije je 2,2 milijarde dinara, bez PDV-a, dok je rok za završetak 480 kalendarskih dana.\nPodsećanja radi, planska dokumentacija, osim stanova za bezbednjake na Jugovićevu, u tom naselju predviđa i gradnju atletskog stadiona, kao i novu školu i vrtić.\nImajući u vidu da je ugovor za infrastrukturno opremanje stambenih blokova 3, 4 i 5 na Jugovićevu zaključen krajem decembra, te da je neophodno određeno vreme za uvođenje izvođača u posao, građevinci će radove najverovatnije početi krajem ovog meseca ili početkom sledećeg.\nOčekuje se da prva faza izgradnje stanova za pripadnike službi bezbednosti u Novom Sadu bude završena u predviđenom roku, u februaru.\nNa Jugovićevu se grade 1.972 stana, od oko 145.000 kvadrata, dok je vrednost investicije 8,5 milijardi dinara.


U međuverskom nasilju u Etiopiji zapaljen veliki broj hrišćanskih crkava, a među njima i adventističke | Hrišćanska adventistička crkva\nU međuverskom nasilju u Etiopiji zapaljen veliki broj hrišćanskih crkava, a među njima i adventističke\nVerski ekstremisti optuženi za napade u regionu poznatom po skladnim odnosima\n10 Mar 2011, Silver Spring, Merilend, SAD\nOko 30 protestantskih crkava u zapadnoj Etiopiji, među njima i sedam adventističkih, zapaljeno je u prvoj sedmici marta tokom serije napada verskih ekstremista.\nO nemirima je prvi put javljeno 2. marta, a od tada je poginuo najmanje jedan hrišćanin, ranjeno još nekoliko dok je na hiljade hrišćana raseljeno i ostalo bez imovine.\n“Nivo razaranja nije u potpunosti jasno potvrđen”, rekao je Tamir Šemalo, direktor Odeljenja za komunikacije Adventističke crkve u Etiopiji, navodeći neslaganja među izveštajima.\nPreliminarni izveštaji, štaviše, ukazuju da su mnogi adventistički domovi spaljeni zajedno sa crkvama, vernici su opljačkani a hrana i domaće životinje na farmama uništeni tokom napada, rekao je Šemalo. Crkveni zvaničnici u Centralnoj Etiopiji procenjuju ukupnu štetu na crkvenoj imovini na oko 30 000 dolara, uključujući i spaljene desetke i darove, dodao je on.\nNeki izveštaji ukazuju da je nasilje buknulo kao odgovor na nedavne granične sukobe, u kojima su etiopski vojnici pokušavali da odvrate muslimanske ekstremiste. Drugi kažu da su sukobi isprovocirani kada su hrišćani navodno obesvetili primerak Kurana.\nPolicija u Etiopiji uhapsila je 130 verskih ekstremista povezanih sa nasiljem, javio je Glas Amerike.\nNapadi su proizveli tenzije u regionu poznatom po dugoričnoj harmoniji između muslimana i hrišćana, izjavili su crkveni zastupnici verske slobode.\n“Mi smo veoma zabrinuti zbog onoga što se događa u Etiopiji, gde su odnosi među verama bili relativno mirni,” izjavio je Džon Grac, direktor Odeljenja za odnose sa javnošću i versku slobodu u Adventističkoj crkvi.\n“Nadamo se da ovi incidenti neće podstaći dalje nasilje u regionu, i ohrabrujemo ljude svih vera koji su za mir i versku slobodu da deluju ka izmirenju,” dodao je Grac.\nPrema izveštajima sa popisa, Etiopija ima oko 60 % hrišćana i oko 40 % muslimana. Približno 170000 adventista održava bogosluženja u više od 800 crkava širom zemlje.


Početak formiranje lokalnih mreža za monitoring i javno zastupanje | atina\nPočetak formiranje lokalnih mreža za monitoring i javno zastupanje\nTokom poslednja dva meseca, Udruženje Atina je vredno radila sa svojim partnerima iz Subotice, Šida, Sremske Mitrovice, Vranja, Preševa i Beograda na formiranju lokalnih mreža u okviru projekta „Gradimo zajedno – monitoring i javno zastupanje u lokalnim zajednicama“. Sastanci su održani sa predstavnicima lokalnih institucija, tela i organizacija civilnog društva koji se bave izbegličkim pitanjem.\nOsim individualnih sastanaka, u šest gradova i opština koje su deo projekta „Gradimo zajedno“ organizuju se radni ručkovi na kojima se kolegama iz svih sektora, budućim članovima lokalnih mreža, prezentuje projekat i razgovara o narednim aktivnostima.\nNaredna aktivnost u vezi sa lokalnim mrežama jeste izbor koordinatora mreža.\nProjekat “Gradimo zajedno – monitoring i javno zastupanje u lokalnim samoupravama” usmeren je na unapređenje položaja migranata i izbeglica u Srbiji i Makedoniji, a posebno žena i dece u ovoj populaciji. U šest opština u Srbiji – Subotica, Šid, Sremska Mitrovica, Beograd, Preševo, Vranje – i četiri opštine u Makedoniji – Kumanovo, Đevđelija i dve opštine u Skoplju – u saradnji sa državnim institucijama, lokalnim samoupravama i civilnim društvom, kroz projekat „Gradimo zajedno“ se unapređuje kvalitet suživota lokalnog stanovništva i migranata. Projekat sprovodi Fondacija Konrad Adenauer, udruženje “Atina” i Udruženjem pravnika Makedonije, uz finansijsku podršku Evropske unije.


Raseljeni Srbi i Albanci s KiM uz Stamatovića - Ozonpress :: internet portal\nTag: Albanci, raseljeni, Srbi, Stamatović\nBudući predsednički kandidat i predsednik Opštine Čajetina Milan Stamatović izjavio je danas na Zlatiboru u razgovoru sa predstavnicima raseljenih Srba i Albanaca sa Kosova i Metohije da u Srbiji još uvek ima ljudi koji razmišljaju i saosećaju se sa njihovim bolom i naporima da ostanu na svom „kućnom pragu“.\nStamatović je zahvalio raseljenim Srbima i Albancima s Kosova i Metohije na podršci njegovoj kandidaturi na predstojećim predsedničkim izborima, kao i na branjenu državnih interesa na prostoru Kosova i Metohije.\n– Nama je drago da smo danas imali priliku da ugostimo raseljena lica sa Kosova i Metohije i one kojih se političari sete samo pred izbore. Već deset godina opština Čajetina pomaže raseljena lica, a pristuni smo na Kosovu i Metohiji kroz razne vidove delovanja. Nikada nismo to zloupotrebili, već smo postupali po savesti i tako im pomagali – rekao je Stamatović.\nOn je kazao da su raseljni Srbi i Albanci prepoznali pomoć koja im je pružana i koja je dolazila iz „srca i duše“, ističući da nikada nisu zloupotrebili te ljude.\n– U godinama iza nas obezbedili smo smeštaj za zimovanje i letovanje, za decu iz enklava. Pomogli smo realizaciju sportskih kampova po Srbiji, crnogorskom i grčkom primorju, a sve u saradnji sa manastirom Hilandar, tako da je to imalo jednu duhovnu vezu i pokroviteljstvo – rekao je Stamatović.\nBratislav Jugović, koji je odustao od kandidature za predsednika države i podržao Stamatovića, istakao je da je došao da podrži „boljeg od sebe“ i da su svi ostali predsednički kandidati „veliki Srbi koji pričaju o Kosovu, a ništa za Kosovo ne rade“.\n– Milan Stamatović je jedini istinski patriota i jedini kandidat naroda, koji štiti imovinu Zlatibora, a samim tim štiti imovinu gradjana opštine kojom predsedava, a nama treba predsednik države koji će da štiti imovinu svih građana – rekao je Jugović.\nPrema njegovim rečima, Stamatović „dugogodišnjim mandatom pokazuje hrabrost da zaštiti narodnu imovinu, spremnost da se obračuna sa lopovima i vrati državnu imovinu„.\n– Vrlo važno za nas levičare i svakog ko Srbiju istinski voli, jeste i saradnja sa Ruskom Federacijom, a prosperitet je upravo u toj saradnji – rekao je Jugovć i dodao da je Stamatović u svojoj opštini otvorio „jedinu kancelariju na teritoriji Republike Srbije za saradnju sa Ruskom Federacijom„.\nJugović je kazao da je Stamatović na Zlatiboru odbranio državu, a ne kao „fantom“ iz Savamale, koji je u noći izmedju 24. i 25. aprila prošle godine „srušio državu“.\n– Ja sam rekao da sam levičar, uvek razmišljam o običnom čoveku, a ne o fantomu iz Savamale gde je srušena država, a Milan je na Zlatiboru odbranio državu. Kao običan čovek, roditelj, na čelu države hoću čoveka koji može da mi odbrani pravo na imovinu, život i rad. Stamatović prethodnih godina pokazuje da je sposoban za to – kazao je Jugović.\nLozanka Radojičić, koja je izgubila sina 3. oktobra 1998. godine na Košarama, rekla je da je došla da podrži kandidaturu Stamatovića „zbog toga što je on čovek koji ne pravi razlike medju ljudima, bez obzira da li oni dolaze sa Kosova i Metohije, Vojvodine, Centralne Srbije, da li su oni pripadnici srpske nacionalnosti ili su Albanci“.\n– Polažem nadu i veru u njega, da će, kad postane predsednik, obeležiti i ispoštovati pale borce sa Košara, koji su dali svoje živote na braniku otadžbine, spomenikom kakav dolikuje palim borcima za slobodu naroda. Htela bih da napomenem da su do sadašnje vlasti obećavale kako će taj zadatak obaviti, ali je sve ostalo na praznim obećanjima – rekla je ona i dodala da su njenu podršku mnogo puta zloupotrebljavali i slikali se pred izbore, a nakon toga je zaboravljali.\nAlbanac Ljuljzim Ademi, kojeg su teroristi 1999. godine proterali iz Kosovske Mitrovice i sada živi u Novom Sadu, rekao je da će on i njegovi sunarodnici podržati kandidaturu Stamatovića za predsednika Srbije.\nPodršku je Stamatoviću dala i Dragana Srbljak iz Goraždevca, koja je ranjena na reci Bistrici 2003. godine, jer kako je navela, Stamatović je čovek koji je uvek pomagao Srbima iz enklava.


Pouke crnogorskih izbora za opoziciju u Srbiji | Talas.rs\nPouke crnogorskih izbora za opoziciju u Srbiji\nKljučna stvar koja razlikuje srpsku od doskorašnje opozicije u Crnoj Gori je da je opozicija u Srbiji slaba. Što pre se opozicioni lideri i glasači suoče sa ovom činjenicom to će i proces njene regeneracije moći brže da krene.\nUoči formiranja nove srpske Vlade, predsednik Srbije Aleksandar Vučić najavio je da će to biti vlada kratkog daha budući da se vanredni parlamentarni izbori planiraju već za proleće 2022. godine. To znači da će za manje od godinu i po dana istovremeno biti organizovani izbori za predsednika Srbije, parlamentarni i izbori za odbornike u Beogradu. Kako se pojavila ova informacija, tako je u srpskoj javnosti kao jedno od zapaženijih postalo pitanje odnosa opozicionih političkih grupacija prema ovoj vesti i naravno pitanje modela mogućeg učešća opozicije na narednim izborima ili novog bojkota.\nTema odnosa opozicije u Srbiji prema potezima aktuelne vlasti i mogućnosti snaženja srpske opozicije posebno je aktuelizovana povodom izbora koji su 30. avgusta održani u Crnoj Gori, na kojima je posle trideset godina razvlašćena Demokratska partija socijalista Mila Đukanovića. Mnogi autori i političari u Srbiji su u crnogorskom modelu organizovanja opozicionih stranaka uoči izbora i pobede na izborima videli šansu i za delovanje srpske opozicije. Slede dve napomene koje se tiču uspeha crnogorske opozicije, razumevanja konteksta srpske politike danas i konkretni predlog predstavnicima opozicije u Srbiji za njihovo dalje delanje.\nRazumevanje političkog konteksta u Crnoj Gori\nGreši svako ko misli da puko kopiranje modela crnogorske opozicije na parlamentarnim izborima znači izvesnost uspeha srpske opozicije na sledećim izborima. Formiranje tri opozicione kolone u Crnoj Gori i prećutni dogovori o nenapadanju, uzajamnoj solidarnosti i nadzoru izbornog procesa rezultat su shvatanja konteksta crnogorske politike i u okviru toga posebno slabosti bivše vlasti DPS-a. Razumevanje konteksta, dakle, znači realno sagledavanje snage partija koje su u vlasti, snage opozicionih stranaka i uticaja drugih aktera koji su važni u društvu.\nStranka Mila Đukanovića već nekoliko izbornih ciklusa beleži pad podrške u biračkom telu. Taj pad ima brojne i duboke razloge, a mnogi se sažimaju u široko rasprostranjenom osećaju građana da žive u društvu velikih nepravdi. Ovaj osećaj odsustva pravde je pojačan otkrivanjem koruptivnih afera poput afere “Koverta” početkom 2019. godine. Uz to je išlo očito snaženje građanskog društva u Crnoj Gori, na šta kao dodatni mobilizator dolazi jednostrano usvajanje Zakona o slobodi veroispovesti.\nAfera “Koverta” bila je očigledni dokaz da na izborima DPS kupuje glasove i mandate, zbog čega su građani mesecima učestvovali u masovnim protestima protiv vlasti DPS-a. Na ove proteste su se krajem 2019. i početkom 2020. godine nadovezale litije kao odgovor Crkve na pokušaj otimanja crkvene imovine i teškog udara DPS-a na Ustav i vladavinu prava preko izglasavanja neustavnog, nepravednog i diskriminatorskog Zakona o slobodi veroispovesti.\nZa sve to vreme jasno su se izdvojile tri opozicione grupacije koje su zauzele ceo ideološki spektar, ne ostavljajući slobodan prostor ni za jednu tačku na ideološkoj duži crnogorske politike. Ni za jednu od te tri grupacije nije postojala bojazan da će na izborima ostati ispod cenzusa. To je značilo da tri opozicione kolone na izborima u Crnoj Gori mogu da maksimizuju ukupni broj glasova za opoziciju, što je bio jedan od uslova za pobedu nad DPS-om. Posebno je važan podatak da opozicija u Crnoj Gori u dužem periodu ima značajnu snagu i da je još nakon parlamentarnih izbora 2016. godine odnos vlasti i opozicije u Skupštini Crne Gore bio 42 vladajućih naspram 39 opozicionih poslanika.\nOpozicionim strankama u Crnoj Gori pogodovala je i pozicija međunarodnih aktera. U poslednje dve godine nije bilo nijednog ozbiljnog zvaničnika od Vašingtona do Moskve i Pekinga koji je bio spreman da pruži nedvosmislenu podršku Milu Đukanoviću i njegovoj partiji. Suprotno tome, sa mnogih međunarodnih adresa, pre svega na Zapadu, nizale su se jasne i oštre kritike u odnosu na posledice Đukanovićeve vlasti. To je bila novina u odnosu na sve prethodne izbore i jedna od važnih determinanti za razumevanje prilika u crnogorskoj politici uoči avgustovskih izbora.\nStanje opozicije u Srbiji\nOd dolaska na vlast Srpske napredne stranke 2012. godine do danas, Vučićeva partija beleži kontinuirani rast. Dominacija vladajuće stranke je takva da mimo jedne poslaničke grupe nacionalnih zajednica koju čini šest narodnih poslanika danas u Skupštini Srbije svoga poslanika nema nijedna relevantna opoziciona politička formacija. Ovakvo stanje je posledica i slabosti opozicije i odluke ključnih opozicionih grupacija da bojkotuju parlamentarne izbore koji su organizovani u junu ove godine.\nKljučna stvar koja razlikuje srpsku od doskorašnje opozicije u Crnoj Gori je da je opozicija u Srbiji slaba. Što pre se opozicioni lideri i glasači suoče sa ovom činjenicom to će i proces njene regeneracije moći brže da krene. Slabost opozicije rezultat je grešaka i nespretnosti opozicionih prvaka, ali i Vučićeve usmerenosti ka tome da čim prepozna potencijal za snaženje neke ličnosti u opoziciji ili određene opozicione grupacije pokreće mehanizme za slabljenje uticaja i autoriteta bilo te ličnosti bilo te grupacije u celosti. Ovo zapažanje o Vučićevom delovanju prema opoziciji ne sme da bude osnov za plač i kukanje, već tu determinantu treba posmatrati kao deo konteksta srpske politike danas i treba spremiti odgovor na to.\nKada je reč o međunarodnoj determinanti, sigurno je da je pažnja predstavnika ključnih svetskih centara prema Srbiji mnogo veća nego što je uoči avgustovskih izbora bila prema Crnoj Gori. Sudeći po intenzitetu komunikacija sa međunarodnim predstavnicima i po nivoima na kojima te komunikacije teku, deluje da Vučić razume važnost te determinante i da postupa pametno. U svojoj politici ne zanemaruje značaj ni uticaj ni jedne relevantne međunarodne adrese. Delanje opozicije u ovom segmentu oslanja se na po neku kritičku opasku pojedinih evroparlamentaraca ili tradicionalnih Vučićevih kritičara, a to nije dovoljno za uspešnije suprotstavljanje dominantnoj vladajućoj partiji.\nVažnu perspektivu za razumevanje srpske politike i snalaženje u njoj daje ekonomija i ekonomska moć stanovništva. Jasno je da u odnosu na 2012. godinu Srbija i građani Srbije danas stoje bolje. To Vučićevu poziciju čini snažnijom. To dalje znači da napad na SNS argumentom da je Srbiju zadesio ekonomski krah znači sudar sa prostom ekonomskom orijentacijom većine građana Srbije koji realnost ne vide tako. To dalje znači da kritika dometa ekonomske politike treba da bude realna i usmerena ka daljem poboljšavanju stanja umesto opaski da nigde ništa ne valja i da je građanin Srbije pred kolapsom.\nPredlog za snaženje opozicije u Srbiji\nPrvi cilj oko kojeg opozicija u Srbiji treba da obezbedi saglasnost jeste njeno snaženje. To je cilj koji u susret narednim izborima ima prioritet i u odnosu na moguću smenu vlasti Srpske napredne stranke. Deluje smešno kada se danas govori o smeni Srpske napredne stranke na slobodnim izborima kada je očigledno da opozicione političke formacije pojedinačno nemaju snagu da ugroze dominaciju naprednjaka. Otud je ozbiljni rad na stvaranju kredibilne, snažne opozicije prvi zadatak opozicionih lidera u Srbiji i ta snaga treba da se vidi po broju mandata u narednom skupštinskom sazivu.\nZa razliku od Crne Gore gde je bilo potpuno logično da jake opozicione stranke na izbore idu u tri kolone, opozicija u Srbiji na narednim izborima treba da se ujedini u zajedničku opozicionu listu koja će se suprotstaviti naprednjacima. Samo jedna, jedinstvena i zajednička lista imaće potencijal da na tim izborima obezbedi toliko glasova građana da joj to garantuje ubedljivu drugu poziciju po snazi u novom srpskom parlamentu. Ta pozicija će značiti da su Vučić i naprednjaci konačno dobili ozbiljnog konkurenta u svakom narednom izbornom takmičenju.\nIdeji ujedinjavanja opozicije i formiranja jedne opozicione kolone u prilog ide i to što će istovremeno kada i parlamenatarni biti organizovani i izbori za predsednika države. To daje priliku jedinstvenoj opozicionoj koloni da na svoje čelo postavi i da u naziv liste upiše ime čoveka koji bi bio zajednički kandidat na predsedničkim izborima. Slučaj profesora Zdravka Krivokapića u Crnoj Gori može biti poučan u tom smislu. Ta osoba bi mogla biti i neko poput Deda Avrama iz sredine devedestih ili neko ko u srpskom društvu uživa nesumnjiivi autoritet poput Vladimira Kostića, predsednika Srpske akademije nauka i umetnosti.\nKljuč je da se razume kontekst aktuelnih prilika u srpskoj politici. Kontekst je takav da na prvim narednim izborima opozicija neće moći da pobedi naprednjake, ali će, ukoliko se ozbiljlno bude pripremila i ako bude ujedinjena, moći da postane ozbiljan konkurent Vučićevom SNS-u i da pobedu najavi za izbore nakon sledećih. Pored marljivosti i upornosti, za ovakav pristup treba imati strpljenja. I treba jasno reći da na svim narednim izborima bojkot nije opcija. Odbacivanje bojkota izbora kao opcije je pouka koja dolazi sa svih strana, a u regionu posebno kroz iskustva organizovanja lokalnih izbora nedavno u Albaniji i pobede opozicije na parlamentarnim izborima u Crnoj Gori u uslovima koji nisu bili demokratski.\nJedna opoziciona kolona donosi velike izazove. Najveći među njima su nužnost usklađivanja raznovrsnih programa i vizija razvoja srpskog društva i prevazilaženje ličnih sujeta i nepoverenja između lidera pojedinačnih političkih partija koje bi činile taj savez. I dok ne deluje da je prvi izazov nemoguće prevazići, deluje da je u postojećim okolnostima ovaj drugi izazov nemoguće savladati. Uloga ličnosti u politici je ogromna. Ako se opozicija u Srbiji ne uspe ujediniti u pokušaju slabljenja naprednjačke vlasti, to će biti jasan znak da opozicione stranke vode slabe ličnosti. Ukoliko se pak ujedine, to će biti signal da Vučić konačno ima razloga da se plaši konkurencije i poraza na izborima.\nTALASNA DUŽINA #54 Andrej Žikić – Artez – umetnost murala\nSusret sa “Bajkom” Dobrice Ćosića\nTAGS: bojkot Crna Gora crnogorska opozicija demokratija DPS izbori Milo Đukanović opozicija u Crnoj Gori SNS Srbija srpska opozicija Vučić


Pastor u poseti Vukovarsko-srijemskoj županiji | Dunav Televizija\nNaslovna Vesti Društvo Pastor u poseti Vukovarsko-srijemskoj županiji\nPastor u poseti Vukovarsko-srijemskoj županiji\nPredsednik Skupštine AP Vojvodine Ištvan Pastor boravio je danas u radnoj poseti Vukovarsko-srijemskoj županiji gde je sa županom Damirom Dekanićem razgovarao o jačanju i inteziviranju saradnje, pre svega u oblasti projektnih aktivnosti kroz programe prekogranične saradnje.\nNa sastanku je naglašeno da ove dve pogranične regije imaju zajedničke interese koje mogu lakše realizovati kroz čvrstu saradnju koristeći, kao i do sad, velike mogućnosti koje pružaju IPA fondovi, a od kojih korist imaju građani, privredne i druge institucije.\nPredsednik Pastor je ocenio da je saradnja AP Vojvodine i Vukovarsko-srijemske županije, koja je još 2002. godine institucionalizovana potpisivanjem Protokola o međusobnim odnosima, veoma pozitivan primer saradnje pograničnih regija, te iskazao čvrstu nameru da se u narednom budžetskom periodu INTERREG IPA Programa prekogranične saradnje Hrvatska – Srbija 2021-2027, ona dodatno intenzivira i ojača.\n“U proteklom periodu AP Vojvodina i Vukovarsko-srijemska županija realizovale su više projekata iz oblasti turizma, vanrednih situacija, poboljšanja poslovnog okruženja kroz edukacije kadrova i slično. Na konkretnim primerima pokazali smo da, kada postoji dobra volja i jasna namera, potpisani sporazumi ne ostaju samo na papiru, nego služe kao osnov za unapređenje kvaliteta života građana i na korist su naše dve zemlje”, rekao je Pastor.\nOn je dodao i da, pored nastavka saradnje predstavnika Vojvodinašuma i Hrvatskih šuma, treba proširiti mrežu partnera, s obzirom na to da se trenutno nalazimo na početku novog budžetskog perioda za EU fondove, a ozbiljnost u procesu pripreme projekata opredeljuje njihovu budućnost pri apliciranju.\nŽupan Dekanić naglasio je da Vukovarsko-srijemska županija i AP Vojvodina imaju veoma slične potencijale, ali i probleme koje bi mogli zajednički rešavati kroz čvršću i jaču saradnju. On je kao jedan od problema naveo odliv stanovništva koje bi trebalo privući nazad novim razvojnim i privrednim šansama. Dekanić je istakao i da Vukovarsko-srijemska županija želi čvrsto i blisko da sarađuje sa AP Vojvodinom i Republikom Srbijom, između ostalog i zbog manjina koje žive na jednoj i drugoj teritoriji i kojima je u interesu dobar međuregionalni i međudržavni odnos.\nPredsednik Pastor i župan Dekanić prisustvovali su i sastanku predstavnika JP “Vojvodinašume” i Hrvatske šume, Uprave šuma podružnica Vinkovci tokom kojeg se razgovaralo o pripremi zajedničkog projekta ova dva preduzeća za prijavu na program prekogranične saradnje Interreg IPA Hrvatska Srbija. Sastanku je prisustvovao i direktor “Vojvodinašuma” Roland Kokai.\nNa sastanku su nastavljeni razgovori o zajedničkom projekatu JP “Vojvodinašume” i Hrvatske šume, Uprava šuma podružnica Vinkovci, a u vezi sa cirkularnom ekonomijom. Ovaj projekat podrazumeva otvaranje sabirno-logističkih centara, komunalnih kotlovnica/toplana i IT komponenti na lokacijama koje su u nadležnosti ovih preduzeća.\nPrilikom posete Vukovarsko-srijemskoj županiji, delegacija AP Vojvodine posetila je i Centar kompetencija za istraživanje i razvoj, kao i Šumarski muzej u Bošnjacima.\nPrethodni tekstSAMO JAKO Šampionski dani za naš boks tek dolaze: SRBIJI ZLATO U PARIZU!\nSledeći tekstMinistarstvo povećalo iznos sredstava za poljoprivrednike\nVUČEVIĆ: Budžet grada je danas duplo veći i bez kredita u...


Naslovna » Studije » Coriolusa versicolor suzbija tumore prostate\nEkstrakt PSP Coriolusa versicolor suzbija tumore prostate\nZa gljivu koja se koristi u Aziji zbog svojih lekovitih svojstava, utvrđeno je da je 100 posto efikasna u suzbijanju razvoja tumora prostate kod miševa tokom ranih istraživanja, pokazuje novo istraživanje Tehnološkog Univerziteta Kvinslend.\nZa jedinjenje, polisaharopeptid (PSP), koje se ekstrahuje iz gljive Coriolus versicolor ili „Ćuranov rep”, utvrđeno je da cilja matične ćelije raka prostate i suzbija formiranje tumora kod miševa - članak je napisao stariji naučni savetnik dr Patrik Ling (Patrick Ling) u međunarodnom naučnom časopisu PLoS ONE.\nDr Ling iz australijskog Centra za istraživanje raka prostate iz Kvinslenda i Instituta za biomedicinsko zdravlje i inovacije sa Tehnološkog Univerziteta Kvinslend, rekao je da bi rezultati mogli biti važan korak u borbi protiv bolesti koja ubija 3000 Australijanaca godišnje.\n„Otkrića su prilično značajna”, rekao je dr Ling.\n„Ono što smo želeli da pokažemo bilo je da li to jedinjenje može da zaustavi razvoj tumora prostate na prvom mestu.”\n„U prošlosti, drugi inhibitori testirani u istraživačkim studijama, su pokazali efikasnost do 70% ali vidimo da je polisaharopeptidom 100% sprečen razvoj tumora.”\n„Važno je, da nismo videli nikakve neželjene efekte lečenja.” Dr Ling je rekao da su konvencionalne terapije bile efikasne samo u ciljanju određenih kancer ćelija, a ne i matičnih ćelija kancera, koje su inicirale kancera i prouzrokovale razvoj bolesti.\nTokom realizacije istraživačke studije, koja je sprovedena u saradnji sa Univerzitetom u Hong Kongu i Provital Pti Ltd, transgeni miševi, kod kojih su se razvili tumori prostate, hranjeni su polisaharopeptidom tokom 20 nedelja.\nDr Ling je rekao da tumori nisu pronađeni ni kod jednog od miševa hranjenih polisaharopeptidom, dok se tumor prostate razvio kod miševa koji nisu dobili ovaj tretman. Rekao je da je istraživanje ukazalo na to da bi tretman polisaharopeptidom mogao potpuno da inhibira stvaranje tumora prostate.\n„Naši rezultati podržavaju stav da polisaharopeptid može da bude snažno preventivno sredstvo protiv raka prostate, moguće kroz ciljanje populacije matičnih ćelija raka prostate”, rekao je on.\nOn je rekao da je PSP prethodno pokazao da poseduje anti-kancer osobine i da se gljive „Ćuranov rep” (poznate još kao Coriolus versicolor ili Yun-zhi) široko koriste u Aziji zbog svojih lekovitih svojstava.\nMeđutim, dr Ling je rekao da je to prvi put da je pokazano da je PSP imao efekte na anti-kancer matičnih ćelija.\nIako gljive „Ćuranov rep” imaju dragocene koristi po zdravlje, dr Ling je rekao da je njegovo istraživanje pokazalo, da ne bi bilo moguće dobiti iste koristi ako bi se pečurke prosto samo pojele jer polisaharidi treba da se ekstrahuju specijalnim patentiranim procesom.


Brisel je novo poprište hladnog rata - 26.08.2018, Sputnik Srbija\nBrisel je novo poprište hladnog rata\nKada imate toliku koncentraciju institucija političkog i finansijskog tipa, gde se donose bitne odluke, logično je da imamo i veliku koncentraciju obaveštajnog... 26.08.2018, Sputnik Srbija\nanalize i mišljenja, brisel\n10:20 26.08.2018 (Osveženo: 15:01 21.09.2021)\nCC0 / / A silhouette of a man in front of multiple screens\nKada imate toliku koncentraciju institucija političkog i finansijskog tipa, gde se donose bitne odluke, logično je da imamo i veliku koncentraciju obaveštajnog rada. Dvadeset prvi vek je vek informacija, što znači da više nije problem doći do informacija, nego je problem obraditi informacije, kaže profesor Univerziteta „Union“ Goran Matić.\nPrema pisanju lista „Politiko“, Brisel je novo veliko „gnezdo špijuna“ u Evropi. List podseća da je šef austrijske obaveštajne agencije Peter Gridling izjavio u junu da je „Brisel sada pretekao Beč“ kada je u pitanju gustina „takozvanih obaveštajnih službi van EU“.\n„Politiko“ otkriva: Zaboravite Beč i Berlin — ovo je grad špijuna\n23 Avgust 2018, 08:30\nList se poziva na neimenovanog bivšeg belgijskog obaveštajca koji je rekao da se „Hladni rat vratio, te da trenutno više stranih agenata radi u Briselu, nego u godinama pre pada Berlinskog zida“.\nGoran Matić, profesor na Fakultetu za poslovnu politiku i pravo beogradskog Univerziteta „Union“, za Sputnjik kaže da reč „špijun“ asocira na filmove o Džejmsu Bondu, zatim na špijunažu tokom Drugog svetskog rata ili pak na Hladni rat, kada su se u Beču i Berlinu sastajali sovjetski, američki i britanski špijuni.\nMeđutim, napominje naš sagovornik, Brisel nije „leglo špijuna“ tog tipa, iz prostog razloga jer je slika sveta danas potpuno drugačija.\nDvostruki agenti: Kome su francuski špijuni odali državne tajne\n25 Maj 2018, 16:36\n„Naravno da je u Briselu velika koncentracija kako diplomatskog kora, tako i raznoraznih institucija, uključujući one obaveštajno-bezbednosnog karaktera. Tu su i NATO komanda sa kompletnom obaveštajnom strukturom, evropske institucije i banke i ambasade brojnih država. U situaciji kada imate toliku koncentraciju velikog broja institucija političkog i finansijskog tipa, gde se donose bitne odluke i gde se utiče na političke i finansijske tokove, sasvim je logično da imamo i veliku koncentraciju obaveštajnog rada, s tim što je on u nekim situacijama kanalisan kroz diplomatske kanale, nekad kroz vojna predstavništva, a nekad i u formi trgovinskih i kompanijskih predstavništava“, objašnjava Matić.\nKako kaže, ne samo da je Brisel centar diplomatije i vojnih struktura raznih zemalja, već i sama EU ima čitav set bezbednosno-obaveštajnih struktura poput Evropske odbrambene agencije, Evropola i Agencije za bezbednost informacija.\n16 Novembar 2017, 16:33\nNa pitanje da li priče o velikoj korupciji unutar briselskih struktura olakšavaju rad na pribavljanju obaveštajnih informacija, Matić ukazuje da se EU još sastoji od 28 članica i unutar sebe ima razne grupacije zemalja koje imaju različite interese.\n„Ja to zovem ’evrobiznis‘, jer unutar EU imamo niz sukobljenih interesa. Recimo, zašto neki značajan projekat ne dobije na primer Poljska, već Portugal i obrnuto? Jasno je da imamo borbu uticaja, trgovinu uticajem, lobiranje, a na neki način i korupciju. Veliki sistemi na to nisu imuni, a što je sistem veći, on je i ranjiviji. Pritom, šta je metodološki pojam ’špijuniranje‘? Ako prikupljate informacije to možete raditi legalnim i nelegalnim kanalima. Dvadeset prvi vek je vek informacija, što znači da više nije problem doći do informacija, nego je problem obraditi informacije“, primećuje Matić.\nPodsećanja radi, Parlament Nemačke usvojio je pre dve godine zakon kojim se obaveštajnim službama omogućava da špijuniraju institucije Evropske unije i članice EU.\nTakođe, nisu nepoznati ni navodi Vikiliksa prema kojima je američka bezbednosna agencija NSA prisluškivala visoke nemačke državne službenike. Vikiliks je objavio dva dokumenta, jedan sa skraćenim presretnutim razgovorima nemačke kancelarke Angele Merkel i višeg pomoćnika u vezi sa grčkom dužničkom krizom, a drugi između britanske obaveštajne službe i NSA.


Terzić za “Sport”: Bogati prijatelji obezbedili premije | Transferi\nYou are here: Home Fudbalske Vesti Terzić za “Sport”: Bogati prijatelji obezbedili premije\tMay 24, 2017 7:44 pm\nTerzić za “Sport”: Bogati prijatelji obezbedili premije\nPored neopozive ostavke generalni direktor Crvene zvezde Zvezdan Terzić (49) u tehničkom mandatu do izbora novog rukovodstva nastavio je da radi istim tempom kao da mu uskoro ne sledi napuštanje kancelarije na stadionu „Rajko Mitić”. Prvi operativac je uslišio zahtev „delija” da napusti crveno-bele i jedino za čim žali što po dolasku prošlog juna nije izneo u javnost katastrofalno zatečeno poslovno stanje.\n– Tada sam predočio navijačima da je klub pred bankrotom, a oni su imali zahtev da se preselimo u treći rang takmičenja kao slavni Glazgov Rendžers i na taj način obrišemo sve dugove. Ipak, procenio sam da moram da se borim za stabilizaciju i „život” u takvim okolnostima. Krenuo sam da tražim izlaz tako da smo došli do oko 40 miliona duga sa planom da bude do Nove godine za još pet miliona manji – kaže Terzić.Ostankom na elitnoj sceni skovan je plan smanjenja troškova.- Budžet je bio minimalan, a na svakom koraku stezao se kajiš. Na taj način nisu mogli da se dovode igrači koji mogu da ispune sve zahteve Zvezde. I video sam da od improvizacije nema pomaka, ali tako je moralo da se bar na jednom frontu bude uspešan.Godinama u nazad simpatizere samo zanima učinak na terenu?ŠEST MESECI BEZ PLATE Pola godine kako je najavio posle promocije na mesto generalnog direktora Terzić je radio volonterski u Crvenoj zvezdi, a zatim je primao platu. – Iznos je bio 1.200 evra u dinarskoj protiv vrednosti, a moje lične pozajmice su bile dobre. Živeo sam od ranije zarađenog novca – istakao je Terzić.- Da sam rekao da je realno šesto mesto našao bih se na udaru, a zatim da se ove godine nađemo među tri tima i tek treće budemo šampioni. Plan je prebačen osvajanjem drugog mesta, dok u ovoj sezoni su šanse realne da aktuelni igrački kadar može da bude prvi.Spominje se da navijači imaju veliki uticaj na rad kluba?- Neosporno je da „delije” vole Zvezdu i dobro su organizovani, a kada nešto naume smatraju da mora da se ispune. Mislim da ih često povuku emocije i kada je tako ne možeš da budeš racionalan.Pored svega Terzić je lično obezbedio premije za pobedu nad Voždovcem, a igrači i stručni štab su podelili 20.000 evra?- Igračima su isplaćene pre nekoliko dana rate i u pitanju nije mala suma, kako bi imali potreban mir u radu, a premije sam obezbedio preko bogatih prijatelja koji su me savetovali da naslednicima ostavim stabilnu Zvezdu. Daleko je do bankrota i zato želim da pre rastanka budemo prvi i da ostvarimo pobedu u derbiju.Sumnje u regularnost pojedinih mečeva kao na Vračaru između OFK Beograda i Zvezde.NEMA PROBLEMA DO KRAJAGODINE Potpisivanjem novog dvogodišnjeg ugovora sa kompanijom „Telekom” što treba da usledi uskoro rešeno je finansijsko poslovanje kluba. – Nema problema do kraja godine, a nema ni tužbi i račun nije u blokadi – jasan je Terzić.- Ponavljam da lično ne strahujem i kod nas uvek nešto postoji da se priča danima, a pored činjenice da su svi dali iskaze da je bilo regularno. U Srbiji se u sve sumnja, pa i u šest uzastopnih titula Partizana.Na kraju Terzić ima ličnu procenu šta je spas za domaće klubove, a posle Zvezde nastavlja posao u fudbalu.- Samo to mogu da radim, a privatizaciju sam potencirao pre deset godina kao predsednik FSS. Na državi je da to sprovede za bolje sutra – zaključio je Terzić.NIŠTA OD PRINUDNE UPRAVE – VESIĆ SAMO NAVIJAČProstrujala je informacija da je blizu stečaj Crvene zvezde, a da onda ulogu rukovodioca ima stečajna Uprava i da njom treba da komandije Goran Vesić, aktuelni gradski menadžer prestonice što je on decidirano demantovao.- Žao mi je što se u ovim dešavanjima oko kluba na veoma ružan način. Nemam nameru i pod bilo kojim uslovima da se vraćam u klub iz kojeg sam svojom voljom otišao još u novembru 2011. godine. Zvezdi želim da se stabilizuje i ja sam samo njen navijač koji je voli – poručio je Vesić.


Dilma Rusef kaže da je žrtva državnog udara\nBeta 29. avgusta 2016. 17:35\nSuspendovana predsednica Brazila Dilma Rusef nazvala je danas pokretanje postupka svog opoziva „državnim udarom“ i ocenila ga kao „nepravedan i arbitraran“.\n„Dolazim da vas pogledam u oči i da izjavim da nisam učinila ništa od onoga za šta sam nepravedno i arbitrerno optužena“, rekla je Rusefova poslanicima gornjeg doma Parlamenta, Senata, koji će sutra ili u sredu glasati o njenom opozivu.\nOna je pokretanje postupka opoziva nazvala „državnim udarom“ čiji je cilj, kako je navela, „da posredno dovede na vlast uzurpatorsku vladu“ i dodala da su 2014. godine za nju glasala 54 miliona Brazilaca.\nRusef je pozvala senatore da glasaju protiv njenog opoziva, navodeći da tako „glasaju za demokratiju“ i da je Brazil „na korak od državnog udara i institucionalnog sloma“.\nMediji navode da će Rusef ipak verovatno biti opozvana, jer će za taj predlog glasati više od dve trećine poslanika u Senatu.\nSenat je u maju suspendovao Dilmu Rusef sa vlasti, a za vršioca dužnosti šefa države postavio njenog potpredsednika Mišela Temera.\nOna je optužena za budžetske malverzacije i nezakonite knjigovodstvene radnje, kao i za protivzakonito izdavanje uredbi o uplatama vladi, bez prethodne saglasnosti Kongresa.\nRusef se tereti i za neovlašćeno korišćenje kredita državnih banaka za finansiranje programa i odlaganje njihove otplate i za lažiranje stanja u javnim finansijama.\nUkoliko suspendovana predsednica bude opozvana, Temer će zvanično preuzeti predsedničku funkciju i obavljati je do isteka mandata Rusefove 2018.godine, kada će biti predsednički i parlamentarni izbori.\nRasprava u Senatu biće nastavljena sutra ili u sredu, kada će se odlučivati o opozivu, za koji je potrebna većina od dve trećine glasova, odnosno 54 od ukupno 81 glasa.\nRusefova u slučaju opoziva neće moći da obavlja javnu funkciju narednih osam godina, dok će u suprotnom povratiti svoj predsednički mandat.\nNjeni protivnici optužuju je za „najveću prevaru u istoriji zemlje“, a pristalice tvrde da u njenom postupanju nije bilo „ničeg nezakonitog“ i da su svi njeni prethodnici činili isto.\nBrazil, najveća i najrazvijenija zemlja Južne Amerike, suočava se sa visokom stopom nezaposlenosti i budžetskim deficitom od 45 milijardi dolara, kao i s političkim i socijalnim krizama izazvanim korupcionim skandalima i masovnim otpuštanjem.\nNamerno namešteno zbog Briksa…Jenki umiješali prste a narod ne ceo ali većina naseda na priče i laži..Brazilci su Isti kao mi!!


Nikolić u Abu Dabiju o investicijama vrednim 20 miliona evra - 01.12.2016, Sputnik Srbija\nPredsednik Srbije Tomislav Nikolić razgovarao je danas u Abu Dabiju sa direktorom kompanije „Mulk Holding“ Šadžijem ul Mulkom o saradnji u oblasti investicija, a... 01.12.2016, Sputnik Srbija\nvesti, ekonomija, srbija, abu dabi\n15:00 01.12.2016 (Osveženo: 16:03 03.08.2021)\nNikolić je konstatovao da su bilateralni odnosi Srbije i UAE izvanredni i da je ekonomski aspekt te saradnje primer za čitav svet, saopštila je Služba predsednika za saradnju sa medijima.\n25 Novembar 2016, 12:32\n„Vi ste prepoznali Srbiju kao atraktivnu destinaciju za investicije i mi smo veoma zahvalni na tome“, rekao je predsednik i dodao da su sinergija srpskog znanja, odličnog geografskog položaja i prirodnih bogatstava sa jedne strane, i iskustva, kao i kapitala koji dolazi iz UAE sa druge strane, recept za uspeh.\nOn je dodao da Srbija ima prijatelje u svim delovima sveta.\n„Mi smo obnavljali stara i uspostavljali nova prijateljstva i ja sam posebno ponosan na iskreno prijateljstvo sa šeikom i narodom UAE“, podvukao je predsednik Srbije.\nDirektor kompanije „Mulk holding“ je zahvalio predsedniku na podršci i ličnom zalaganju za realizaciju investicije te kompanije i izrazio nameru da i dalje ulaže u Srbiju.\nMultinacionalna kompanija „Mulk holding“, koja zapošljava više hiljada ljudi u 11 zemalja u svetu, posluje u Srbiji preko firme „Alubond Europe“ u Banatskom Karlovcu od 2010. godine.\nU proširenje proizvodnje i novi najmoderniji pogon za proizvodnju aluminijumskih kompozitnih panela i izgradnju nove fabrike biće uloženo preko 20 miliona evra i biće zaposleno novih sto radnika.\nPredsednik Nikolić posetio štand TOS-a u Abu Dabiju\nPredsednik Srbije Tomislav Nikolić posetio je danas štand Turističke organizacije Srbije (TOS) u okviru paviljona naše zemlje na manifestaciji Festival kulturnog nasleđa Šeik Zajed u Abu Dabiju.\nKako se navodi u saopštenju, TOS na tom festivalu predstavlja turističke potencijale Srbije, izlaže nacionalne suvenire i kroz promotivni materijal upoznaje posetioce festivala sa detaljnijim informacijama o Srbiji kao turističkoj destinaciji.\nPredsednik Nikolić, koji boravi u zvaničnoj poseti Abu Dabiju, iskoristio je priliku da zajedno sa direktorom fondacije „Kalifa bin Zajed“ obiđe Festival kulturnog nasleđa, na kojem je pored TOS-a, učešće uzelo 17 kompanija i organizacija iz Srbije, ističe se u saopštenju.


Dodik: Deveti siječanj sinonim za slobodu | Dnevnik.ba\nDodik: Deveti siječanj sinonim za slobodu\nPredsjedavajući Predsjedništva BiH Milorad Dodik rekao je danas da je 9. siječanj sinonim za slobodu srpskog naroda za koju su položeni životi.\n"Ta sloboda je izgrađena na ruševinama bivše zemlje. Važno je da se danas okupimo oko 9. siječnja jer se okupljamo oko slobode, našeg identiteta, svega što je važno za jedan narod", rekao je Dodik novinarima u Banjaluci nakon Svete arhijerejske liturgije koju je u Sabornom hramu Hrista Spasitelja služio NJegova svetost patrijarh srpski Irinej.\nOn je naglasio da srpski narod gradi tu slobodu da bi razvijao sve svoje vrijednosti - vjeru, kulturu, obrazovanje, sport, ekonomiju, lokalnu zajednicu i cijelu Republiku.\n"Danas je važan dan u povijesti Republike Srpske. Ponosan sam što branim Srpsku na svakom mjestu i želim joj sve najbolje, kao i svakom pojedincu koji u njoj živi bez obzira na vjeru i naciju", istakao je Dodik.\nRepublika Srpska osnovana je 9. siječnja 1992. godine pod prvobitnim nazivom Srpska Republika BiH.


Muškarci ova tri horoskopska znaka važe za najgore muževe - Dvoklik\nBez uvrede, ali neki horoskopski znaci jednostavno nisu stvoreni da budu savršeni muževi, iako, naravno, postoje izuzeci.\nU horoskopu postoji nekoliko znakova koji nisu stvoreni za porodični život – koji su to muškarci?\nNije da baš svi muškarci u ovim znacima nisu dobri muževi, ali većina ih ima potencijal da uprska stvar…\nShvatite ovo kao zabavu i malu predostrožnost, a ako ste već izabrale muškarca u ovom znaku, budite spremne da ga razumete i da se ne ljutite…\nMuškarci u kojem horoskopskom znaku nisu za brak?\nNe očekujte da će vam muški pripadnici ovog znaka slati romantične poruke, da će vam pokazivati da im nedostajete ako ste razdvojeni neko vreme ili da će jedva čekati da dođu kući da vas vide. Oni su usredsređeni na posao, pa se često može desiti da zaborave na neke porodične obaveze.\nŠkorpije vole porodicu i uradiće sve što je u njihovoj moći da svojim najbližima obezbede najbolje. Ali, ne očekujte da će biti mnogo otvoreni, niti da ćete voditi razgovore u kojima će vam ispričati sve. Oni se izoluju i na sve gledaju kao na neprijatelje, a to može biti veoma mračno iskustvo u braku…\nPreviše su opsednuti sobom, ispunjavanjem sopstvenih želja i ciljeva i ostvarivanjem sebe kao ličnosti. Oni su slabi na prijatelje, putovanja i izazovne preokrete – sve što je povezano sa napredovanjem. A brak i kućne obaveze mogu im poremetiti ono što im je na prvom mestu…\nMuškarci ova 4 horoskopska znaka čuvaju svoje žene kao kraljice – ko su oni?


LJAJIĆ ZA TURSKU AGENCIJU ANADOLIJA: Nezamislivo je da u 21. vijeku vojska preuzima nadležnosti i ingerencije civilnih organa vlasti - Sandžak Haber - Sandžačke Internet Novine\nNaslovna Vijesti LJAJIĆ ZA TURSKU AGENCIJU ANADOLIJA: Nezamislivo je da u 21. vijeku vojska...\nLJAJIĆ ZA TURSKU AGENCIJU ANADOLIJA: Nezamislivo je da u 21. vijeku vojska preuzima nadležnosti i ingerencije civilnih organa vlasti\nPokušaj državnog udara da je uspeo u velikoj meri bi zaustavio i političku transformaciju turskog društva, njegovu modernizaciju i samim tim Turska bi u svakom pogledu otišla nekoliko koraka unazad, rekao je potpredsednik Vlade Srbije i ministar trgovine, turizma i telekomunikacija Rasim Ljajić\nBEOGRAD (AA) – Potpredsednik Vlade Srbije i ministar trgovine, turizma i telekomunikacija Rasim Ljajić rekao je za Anadolu Agency (AA) da pokušaj državnog udara u Turskoj može da ima nesagledive posledice za dalji razvoj pre svega turske ekonomije, ali i turskog društva, te da sa strane Srbije postoji spremnost da se odnosi dve države i dalje unapređuju na svim poljima saradnje.\n”Na svu sreću državni udar nije uspeo, jer da je uspeo, plašim se da bi Turska ušla u period ozbiljnog građanskog rata sa nesagledivim posledicama ne samo za Tursku, več za čitav region. Nezamislivo je da u 21. veku vojska preuzima nadležnosti, ingerencije, prerogative civilnih organa vlasti. Taj pokušaj državnog udara da je uspeo u velikoj meri bi zaustavio i političku transformaciju turskog društva, njegovu modernizaciju i samim tim Turska bi u svakom pogledu otišla nekoliko koraka unazad, uprkos ekonomskom napretku koji je ostvarila u minulom periodu“, rekao je Ljajić.\nGovoreći o tome da sada Turska na kratki rok ima glavni izazov, stabilizaciju prilika, Ljajić je rekao da sve ovo što se događa u Turskoj treba da uđe u okvire poštovanja ljudskih prava, te da je to važno za održavanje ukupne stabilnosti i vraćanje u neke normalne tokove.\nPrethodni tekstSajt Tanjuga hakovan, agencija – “dozvoljena meta”\nSledeći tekstAmbasador Alžira razgovarao sa gradonačelnikom Biševcem


Predstavništvo EU u Bengaziju\nVisoka predstavnica Evropske unije, Ketrin Ešton tokom posete sudu u Bengaziju.\nEvropska unija je otvarila diplomatsko predstavništvo u opozicionom uporištu Benagaziju na istoku Libije i obećala podršku demokratskoj Libiji, bez vođe Moamera Gadafija. Visoka predstavnica Evropske unije Ketrin Ešton je danas otvorila predstavništvo u visoko obezbeđenom hotelu „Tibesti“.\nOna je rekla da EU namerava da podrži libijski narod i sada i u „dalekoj budućnosti“. Otvaranjem predstavništva, pobunjeničko uporište se povezalo sa 27-očlanom organizacijom i dobilo veće međunarodno priznanje. Francuska, Italija i druge zemlje su već zvanično priznale pobunjenike, dok su Sjedinjene Države uputile svoje diplomate u istočni deo zemlje da počnu razgovore. Ketrin Ešton je diplomata najvišeg ranga koji je od početka protesta posetio deo Libije pod kontrolom pobunjenika.\nPortparol NATO-a je u petak izjavio da su vazdušni napadi vojne alijanse u Libiji praktično primorali Gadafija da se skriva i smanjili mu sposobnost kontrole svojih snaga. Portparol je dao izjavu posle saopštenja NATO-a da je otpočeo seriju vatzdušnih napada na ratne brodove vladinih snaga. NATO je saopštio da je gađao brodove usidrene u lukama u Sirti, Al Kumsu i prestonici Tripoliju.


Petković: Međunarodne snage da pojačaju prisustvo u srpskim sredinama na Kosovu\n„Očekujem da međunarodno bezbednosno prisustvo u srpskim sredinama na centralnom Kosovu i Metohiji bude hitno pojačano i da na Prištinu bude izvršen pritisak kako bi se uskratila politička podrška ekstremističkim grupama“, saopštio je direktor Kancelarije Vlade Srbije za Kosovo i Metohiju Petar Petković.\nOn je u saopštenju 21. novembra naveo da Srbija „već danima upozorava da će ekstremistički ispadi Albanaca u centralnom delu Kosova i Metohije eskalirati ukoliko se ne preduzmu odlučne preventivne mere“.\nPetar Petković naveo je da su sinoć, kako je saopštio, ekstremisti u Gračanici na Kosovu pokušali da spale spomenik Milošu Obiliću i srpsku zastavu trobojku i da je to sprečeno spontanom reakcijom meštana.\n"Formacije koje su delom sastavljene od nekadašnjih pripadnika UČK ne mogu biti garancija bezbednosti srpskog naroda i efikasan odgovor na pojačane provokacije albanskih ekstremista", naveo je Petković.\nOn je apelovao na Srbe na Kosovu da budu uzdržani i naglasio da su provokacije posebno opasne u danima kada je srpski narod u žalosti nakon što je preminuo patrijarh Srpske pravoslavne crkve Irinej.


Daviddi: Politika mora odražavati želju građana BiH - Klix.ba\nPredstavljen negativan izvještaj\nDaviddi: Politika mora odražavati želju građana BiH\n11.10.2012. u 12:18\nSve ankete pokazuju da građani BiH žele biti dio evropske zajednice i politika u ovoj zemlji mora to i odražavati, kazao je danas nakon predstavljanja prilično obeshrabrujućeg Izvještaja o napretku BiH rukovodstvu Parlamenta FBiH zamjenik šefa Delegacije EU u BiH Renzo Daviddi.\nDaviddi je istakao da ovakav Izvještaj za BiH dolazi u trnutku kada su sve ostale zemlje u regionu ostvarile značajan napredak u procesu evropskih integracija.\n"Evropska unija je zabrinuta da bi BiH mogla zaostati za svim ostalim zemljama. U ovom kontekstu, Evropska komisija preporučuje da BiH uloži dodatni, ogroman napor na izgradnji političkog konsenzusa", kazao je Daviddi.\nObiman Izvještaj identificirao je sve nedostatke u BiH, a koji onemogućavaju napredak BiH ka EU. Prije svega, naveden je nedostatak političkog konsenzusa kao i "jedne adrese" za pregovore s EU.\nTakođer, BiH nema mnogo napretka ni u ekonomskom upravljanju, čemu je uzrok isparčana ekonomska politika te nepostojanje jedinstvenog ekonomskog prostora.\nOcijenjeno je i da nema napretka kada je u pitanju implementacija presude Suda za ljudska prava u slučaju "Sejdić-Finci".\nPredstavljanju izvještaja prisustvovalo je rukovodstvo oba doma Parlamenta FBiH te nekoliko zastupnika.\nPredsjedavajući Predstavničkog doma Parlamenta FBiH Fehim Škaljić kazao je da će Izvještaj biti proslijeđen svim odborima i članovima Parlamenta FBiH.\n"Ova institucija učinit će sve što je potrebno da budu realizirane preuzete obaveze i preporuke Evropske komisije", kazao je Škaljić.\nS tim u vezi pojasnio je da će sve sjednice koje su zbog aktuelne političke situacije otkazane u oktobru biti nadoknađene.\n"Parlament FBiH će zasijedati u kontinuitetu i nadoknaditi izgubljeno vrijeme", zaključio je Škaljić.\nAlivuković: Političke partije u Srebrenici uputile su žalbu CIK-u\n11.10.2012. u 12:21\nRadnici Željeznica FBiH traže da im se isplate sva dugovanja\n11.10.2012. u 12:12


Srbija osma na EURO 2018 – Balkan-Handball.com\nHome / Balkan / Srbija osma na EURO 2018\nSrbija osma na EURO 2018\nPoslednja izmena: 29/07/2018\nMuška juniorska reprezentacija Srbije završila je učešće na Evropskom prvenstvu u Celju porazom od selekcije Islanda 30:27 (13:12). Ovim porazom, izabranici Nenada Maksića takmičenje na prvenstvu Evrope završili su na osmom mestu.\nISLAND – SRBIJA 30:27 ( 13:12 )\nSudije: Freitas – Karvaljo ( Portugal )\nISLAND: Birgison 3, Gretarson, Grifin, Gudmudson 4, Haukson 9, Johanson 2, Jonson B., Jonson S. 6, Jonson F. 1, Kjartanson 1, Ševing 1 – 11 odbrana, Sveinson, Torkelson 2, Torstensen, Vidarson 1\nSRBIJA: Došen 1, Ivanović 4, Jandrić 5 odbrana, Knežević, Maksić 8, Mijatović 2, Mikić 2, Milenković, Milosavljević, Milošević 3, Pisarić 6, Radivojević 1, Slavuljica, Todorović, Trnavac 2 odbrane\nSEMAFOR: 4:1 (5.) 4:5 (11.) 9:7 (20.) 13:12 (30.) 23:16 (40.) 25:22 (47.) 30:27 (60.)\nU drugom odmeravanju snaga ove dve selekcije za samo pet dana, Islanđani su bolje otvorili meč i zahvaljujuću odbranama Ševinga i uspešnom realizacijom kontra napada dolaze do reultatske prednosti od tri gola u uvodnim minutima meča. Imali su ,,Orlići“ problema u organizaciji napada, ali ih je početno vođstvo protivnika dovelo na željeni nivo, zaigrali su znatno bolje u odbrani a u fazi napada pronalazili adekvatna rešenja. Reprezentativci Islanda šest minuta nisu mogli da pronađu put do Jandrićeve mreže, pa Srbija serijom 4:0 dolazi do vođstva. Na isteku 11 minuta na semaforu je stajalo 4:5 u korist srpskog tima.\nPolovina prvog dela igre protekla je u serijama oba tima, pa na isti način Islanđani ubrzo vraćaju rezultatsku prednost na svoju stranu. Imale su obe ekipe u nekoliko navrata prednost igrača više u polju nakon isključenja na drugoj strani, ali to nisu uspele da materijalizuju na adekvatan način i steknu veću rezultatsku prednost. U poslednjoj minuti prvog poluvremena imala je Srbija napad za izjednačenje, Pisarićevo dodavanje presekao je Vidarson, ali nije na vreme uputio udarac ka golu Jandrića, pa se na poluvremeno otišlo sa prednošću selekcije Islanda, rezultatom 13:12.\nDrugo poluvreme donelo je pad u igri ,,Orlića“, pa je Island već u prvih deset minuta nastavka serijom 4:0 došao do pet golova prednosti, 20:15. Presekao je to Nikola Ivanović svojim pogotkom, da bi ubrzo usledila nova serija izabranika Bjarnia Fricona za najvećih, na ovoj utakmici +7. Pokušao je Nenad Maksić sa dva tajm-auta da podigne svoju ekipu, ali malo toga je pozalilo za rukom srpskom timu u nastavku meča. Promešao je karte selektor Srbije, pa su se na terenu našli momci sa manjom minutažom u dosadašnjem toku takmičenja.\nUspeli su srpski reprezentativci u poslednjih 15 minuta susreta da podignu nivo igre, pa je Srbija preko Luke Mikića smanjila zaostatak na tri gola razlike. Islanđani su izdržali pritisak srpskih juniora, koji su dva puta imali šansu da priđu na dva gola zaostatka, prvo je pas koji je uputio Luka Mikić završio u rukama igrača Islanda, da bi u drugoj situaciji lopta posle šuta Alekse Maksića završila na stativi. Sa tim promašajem, čini se da je i poslednja šansa da Srbija uradi nešto na ovom meču otišla u nepovrat.\nNajefikasniji pojedinac u pobedničkom timu bio je Petur Hauskon sa devet golova, dok je Srbiju na ovom meču predvodio Aleksa Maksić koji se osam puta upisao u listu strelaca. Srbija je ovim porazom završila učešće na Evropskom prvenstvu u Sloveniji na osmom mestu, dok je selekcija Islanda pobedom u današnjem susretu zauzela sedmo mesto.\n← Prethodni članak MAKEDONIJA IGRA FINALE EP: Posle drame do finala sa Belorusima\nNaredni članak → Španci iz deveterca savladali Hrvatsku za peto mesto


Projektil Stanojeva gol kola u Super ligi [VIDEO] - Svetionik.com\nSportska centrala #4173\n4173 Projektil Stanojeva gol kola u Super ligi [VIDEO]\nNemanja @ Sportska centrala · 23.02.2021 23:44\nGol fudbalera TSC iz Bačke Topole Juga Stanojeva u duelu protiv Bačke Palanke proglašen je za najlepši pogodak 23. kola Super lige Srbije.Nekadašnja uzadanica Zvezdine akademije dobija sve češće priliku kod Mladena Krstajića, a izuzetnim pogotkom u ubedljivom trijumfu nad Bačkom (3:0) na svojevrstan način se odužio bivšem selektoru Srbije.Na centaršut Marka Petkovića koji je […]\nToni @ Sportska centrala 1 mesto · 01.03.2021 09:55\nVREME JE ZA RASTANAK: Ćiro Imobile se seli na sever Italije!\nGomez @ Sportska centrala 3 mesto · 28.02.2021 13:05\nZvezda Lacija i kapiten ove ekipe Ćiro Imobile, mogao bi na kraju sezone da napusti rimski klub i preseli se na sever Italije, javljaju mediji na Apeninima.Za njegove usluge zainteresovan je Milan. Paolo Maldini uveliko traži zamenu za Zlatana Ibrahimovića koji je sve biži odlasku u penziju.Legenda „rosonera“ smatra da je upravo Imobile idealan naslenik […] Pročitaj više\nNAVIJAČI NEROAZURA ZABRINUTI: Bankrotirao Đengsu, na redu je Inter?\nGomez @ Sportska centrala 2 mesto · 28.02.2021 10:45\nFudbalski klub iz Kine – Đengsu, proglasio je bankrot. Grupacija Suning, koja drži i Inter objavila je da više neće ulagati u tu ekipu zbog finansijke krize.Noćas je stiglo i zvanično saopštenje koje prenosimo u celosti:–Suning je napustio kineski fudbal. Đengsu više neće biti deo grupe pod vlasništvom Žanga Đindonga. Zbog suočavanja sa mnogim detaljima […] Pročitaj više


Borka Pavićević (1947-2019.) Sreća u celini - B E T O N :: KULTURNO PROPAGANDNI KOMPLET\n30. juna 2019. godine preminula je Borka Pavićević, direktorka Centra za kulturnu dekontaminaciju. Dramaturg, sa magistarskom tezom „Neorealistička drama u Srbiji između dva svetska rata“, koju je odbranila 1976. godine na Akademiji za film, pozorište i televiziju. U Ateljeu 212, u dramaturškom odeljenju, radila je 10 godina (1970-1981.), i u BITEF-u 20 godina. Dramaturg u pozorištima u Zenici, Splitu, Skoplju, Ljubljani, Subotici i Beogradu (1978-1991). Osnivač teatra Nova osećajnost u staroj beogradskoj Pivari (1981). Učesnica pokreta KPGT (Kazalište, pozorište, gledališče, teatar, 1984-1991.). Umetnička direktorka Beogradskog dramskog pozorišta, smenjena zbog političkog i javnog delovanja (1993). Učesnica je Civilnog pokreta otpora (1991). Članica Beogradskog kruga, udruženja slobodnih intelektualaca, od osnivanja... Njena je biografija odzvanjala medijima u skraćenim i dužim formama kao tekst sa jako teškim zadatkom da predoči nesavladivo bogatstvo i raznovrsnost rada, života, emancipacije i produkcije, kao i njihove neprolazne vibracije u našem, preostalom, prezentu. Njena i naša kuća, Centar za kulturnu dekontaminaciju, otvorenih vrata za sve koji su želeli da se još jednom okupe oko njenih reči, borbe, umetnosti i empatije, i dalje bruji od oproštaja, komemoracije, skupa sećanja, pisama, tekstova, evokacije.\nBorka je pisala kolumnu u novinama „Danas“, svake nedelje, i time je njena kritička intervencija u javnosti imala još jedan zamah, i kontinuitet. Pokušavala je nebrojeno puta da nam objasni koliki je napor i trud, odgovornost i opterećenje svake nedelje osmišljavati i artikulisati kritiku na neposrednu realnost, ili otvarati uvid u manje poznate istorije, događaje i susrete. Ali, smatrala je to svojom dužnošću, i vremenom izgradila posebnu disciplinu svog pisanja, kako bi se taj rad mogao širiti i prenositi u mediju koji je posebno cenila - u štampi. Poslednjih devet godina, četvrtkom bi u mojoj kancelariji u CZKD zazvonio telefon, pozvala bi me da „prođemo“ njenu kolumnu u Danasu. Ovakav ritual četvrtkom omogućavao nam je predah i preslišavanje, razgovor o nedelji za nama, savladavanje šuma vesti, imena, događaja, tekstova i debata. Ponekad, inspirisao bi i neki program u Centru, neki plan za budućnost, belešku. Naši susreti u tekstu, nekad i iz drugog pravca - ako bi se na stolu našao i neki moj tekst, za Beton ili nešto drugo, bili su privilegija, ali se doseg Borkinih jezičkih operacija nije iscrpljivao u samodovoljnom, ogledalskom pisanju i manirizmu. Njena se borbena jezička praksa ne bi mogla ni izolovati, ni svesti, ni posmatrati samo u tekstovima, ona je tu praksu istovremeno, jednako ili međusobno povezano razvijala u svom svakodnevnom kretanju kroz sve nivoe i formate njenog rada u i na javnosti: u umetničkoj produkciji, političkoj debati, razgovoru u gradskom prevozu, sa tribine CZKD, na putu, u medijima, na graničnom prelazu i na dodeli nagrada.\nČesto na frontu održanja Centra za kulturnu dekontaminaciju, u veoma specifičnom, projektnom, aplikacijskom, molbenom modusu u kulturnoj produkciji gde su se umetničke forme, znanje i kritičko mišljenje morali predočavati u formularima, bunila se pred projektnim imperativima „treninga“ i „keteringa“ gde će nas neko naučiti „implementaciji“ nečega što smo mi živeli. Nije mogla da prihvati: da je ono najvažnije što radimo u projektnoj stavci „Ostalo“, ili „Other“, da je kultura nešto „kroz“ (sprovođenje ove ili one politike kroz kulturu i umetnost), da je kultura bačena na tržište, i širom Evrope je upozoravala na skupovima, konferencijama, seminarima, da je puka „tolerancija“ slika poraza Evrope, nedovoljna da ispuni politički zahtev budućnosti; da je odstupanje od obaveze za negovanjem kritičke kulture, a u korist tržišta - kapitulacija. I zato su je i pozivali da kritikuje i upozorava, jer ona je bila Evropa iz obećanja, koja se još nije desila, hrabra i slobodna da razložno i jasno izgovori ono što drugi ne smeju, ne mogu i ne znaju.


Mjanmar: Ubijena petorica demonstranata\nTanjug 13. marta 2021. 12:27\nJANGON – U današnjim intervencijama snaga bezbednosti mjanmarske vojne hunte ubijeno je najmanje petoro demonstranata koji su se odazvali pozivu aktivista da se protestima obeleži 32. godišnjica pogibije studenta demonstranta Foni Maua u Rangunu.\nDvoje ljudi je ubijeno i više njih ranjeno tokom protesta u Mandaleju, drugom najvećem gradu u Mjanmaru, jedna osoba život je izgubila u gradu Pjaju, a dvoje je poginulo u Jangonu, izvestili su lokalni mediji.\nU izveštajima iz Jangona se navodi da su snage bezbednosti pucale u demonstrante koji su se okupili ispred policijske stanice i tražili oslobađanje pritvorenih sugrađana.\nOd 1. februara kada je izvršen vojni udar počeli su masovni protesti širom Mjanmara tokom kojih su snage vojne hunte ubile preko 70 ljudi.\nIstovremeno, lideri SAD, Indije, Australije i Japana danas su izrazili spremnost da zajedničkim naporima vrate demokratiju u Mjanmar i prekinu nasilne aktivnosti vojne hunte, preneo je Rojters.\nVojna hunta održava bliske veze sa Kinom, a vojni puč se smatra prvim značajnijim međunarodnim testom za predsednika SAD Džozefa Bajdena.


Pantelić smenio Bjekovića i još četvoricu, a doveo Teodosićevog brata! - Telesport.rs\nPantelić smenio Bjekovića i još četvoricu, a doveo Teodosićevog brata!\nVršilac dužnosti predsednika FSS Marko Pantelić nastavio je sa čistkom.\nKako prenosi “Mozzartsport” Pantelić je smenio petoricu članova Izvršnog odbora i umesto njih na ta mesta postavio svoje ljude. Među njima je i Jovan Teodosić, brat košarkaša Miloša Teodosića. Pored njega novi članovi Izvršnog odbora su Jugoslav Jugović, Davor Jevremović i Zoran Lekić.\nŠto se tiče onih koji su razrešeni, u pitanju su Branko Stojaković, predsednik FS Zapadne Srbije, Marjan Rnić, nekada prvi čovek OFK Bačke i predsednik komisije za žalbe FSS, bivši sudija Dušan Mrakić, i direktor Brodarca Dragan IliĆ. Ipak, među njima najzvučniji je Nenad Bjeković, koji je bio kandidat Pantelićeve opozicije za mesto predsednika FSS u slučaju da prođe njihov plan da smene aktuelnog vršioca dužnosti.


Britanski parlament: Učešće u vazdušnoj kampanji protiv ID u Siriji\nBritanske snage uključiće se u vazdušnu kampanju protiv Islamske države u Siriji, odlučio je večeras parlament.\nVelika Britanija već učestvuje u bombardovanju položaja Islamske države u Iraku, a poslanici su danas raspravljali da li da se u Siriji priključe vazdušnim napadima koalicije pod vodjstvom SAD.\nRasprava je trajala duže od 10 sati, a na kraju je 390 glasova bilo protiv predloga da se zaustavi proširenje učešća britanskih snaga u vazdušnoj kampanji na Siriju. Ovaj predlog podržalo je 211 parlamentaraca.\nStav lidera opozicione Laburističke partije Džeremi Korbin je bio da se ne treba uključivati u ovu kampanju i da vlada zemlju vodi u rat, ali je oko 60 poslanika te stranke ipak podržalo jače angažovanje Britanije u vazdušnim napadima u Siriji.\nPrema procenama, učešće Britanaca u vazdušnim napadima na položaje ID u Siriji mogli bi da počnu za nekoliko dana.


Zaharova: Nije bilo govora o prisustvu Rusije na sastanku G7 - 05.09.2021, Sputnik Srbija\nZaharova: Nije bilo govora o prisustvu Rusije na sastanku G7\n„Pre dva dana smo dobili signale iz Berlina i Pariza u vezi sa nekim sastankom, ali nije bilo govora o G7. Zatim je usledila izjava Tokija u kontekstu ‘sedmorke’. Sve ovo se dešava u svetlu različitih izjava G7 o Rusiji i o neučešću i o učešću u tom formatu“, rekla je Zaharova, komentarišući reči japanskog ministra spoljnih poslova, koji je izjavio da je sastanak G7 planiran uz učešće Rusije i Kine.Ranije je ministar spoljnih poslova Japana Tošimicu Motegi izjavio da je za 8. septembar planiran sastanak ministara spoljnih poslova zemalja G7, na kojem bi trebalo da učestvuju i Rusija i Kina.\nrusija, g7, marija zaharova, rusija – politika\nRusija je dobijala signale iz Berlina i Pariza u vezi sa nekim sastankom G7, ali nije bilo reči o učešću Rusije i Kine na takvom događaju, izjavila je portparolka Ministarstva spoljnih poslova Rusije Marija Zaharova.\n„Pre dva dana smo dobili signale iz Berlina i Pariza u vezi sa nekim sastankom, ali nije bilo govora o G7. Zatim je usledila izjava Tokija u kontekstu ‘sedmorke’. Sve ovo se dešava u svetlu različitih izjava G7 o Rusiji i o neučešću i o učešću u tom formatu“, rekla je Zaharova, komentarišući reči japanskog ministra spoljnih poslova, koji je izjavio da je sastanak G7 planiran uz učešće Rusije i Kine.\nRanije je ministar spoljnih poslova Japana Tošimicu Motegi izjavio da je za 8. septembar planiran sastanak ministara spoljnih poslova zemalja G7, na kojem bi trebalo da učestvuju i Rusija i Kina.


► Haradinaj: Mogućnost razgovora o podeli je jedna stvar, opcija podele je drugo\n20.07.2018 | 10:50h ► 15:29h Priština\n"Znam američki stav. Prvo, pozicija SAD je da ne nameću rešenja, već traže da se strane saglase. Mogućnost govora o jednoj temi je nešto drugo u odnosu na opciju podele. Prema tome niko nikome ne može da zabrani da u Briselu govori (o podeli). Ambasador je rekao da se može govoriti, ali nije rekao da je to tema razgovora", kazao je Haradinaj.\nHaradinaj je dodao da bi podela Kosova značila rat i da rat niko na Balkanu ne želi.\n"Amerikanci nemaju crvene linije, ali su priznali nezavisnost Kosova sa ovom teritorijom. Suvereni smo. Molim vas nemojte da pogrešno interpretirate izjave", rekao je premijer i dodao da garantuje da je ambasador pogrešno interpretiran.\nU izjavi je navedeno da premijer želi da pojasni javnosti da su drugačije interpretacije izjave tendenciozne i da imaju za cilj da stvore konfuziju o stavovima premijera Kosova o temama za koje su javnosti poznati stavovi.\nDelavi učestvujući u emisiji Rubikon prištinske televizije KTV nije pomenuo crvene linije američke strane o podeli Kosova koje je izrekao u decembru prošle godine.\nOn je takođe negirao da je rekao da SAD ne odbacuju mogućnost da se u Briselu govori o terirorijama i da je na Beogradu i Prištini da odluče o eventualnoj podeli.\n20.07.2018, 13:16h RECIPROCITET Preporuči\nHaradinaja još nisu obavestili da je Tramp promenio priču oko Kosova i Krima !


Romski kulturni centar, otvoren na Đurđevdan, osnovan je zajedničkim sredstvima Nacionalnog saveta Roma i Grada Niša\nNedavno otvorena prva ustanova kulture Roma u Srbiji trebala bi, očekuju u Nacionalnom savetu Roma, biti pokretač i nosilac kulturnog života Roma ne samo u Srbiji, već i na Balkanu.\nPredsednik Nacionalnog saveta Roma Dalibor Nakić za Radio Slobodna Evropa (RSE) izjavio je da je otvaranje Romskog kulturnog centra (RKC) u Nišu samo početak i da će slični centri biti otvoreni i u drugim gradovima u Srbiji.\n"Centar vidimo kao pokretača i nosioca kulturnog života Roma ne samo u Srbiji, već i na Balkanu. Smatramo da je kultura odličan mehanizam za razbijanje predrasuda i stereotipa koji postoje prema Romima", podvukao je Nakić.\nBalić: Moramo se menjati\nRomski kulturni centar, otvoren na Đurđevdan, 6. maja, osnovan je zajedničkim sredstvima Nacionalnog saveta Roma i Grada Niša, a uz finansijsku pomoć nevladine organizacije Fond za otvoreno društvo.\nDirektor Yurom centra, nevladine organizacije koja je pokrenula inicijativu za osnivanje Romskog kulturnog centra u Nišu, Osman Balić kazao nam je da će zadatak romske zajednice u buduće biti da se promene načina života koje su neophodne, organizuju u i oko kulture.\n"Mobilisali smo sve romske aktiviste u Nišu i u regionu i praktično se nalazimo pred usvajanjem planova kulturne politike i programskog saveta, koji će možda delovati lokalno ali će misliti globalno", rekao je Balić.\nDodao je da će kultura kreirati sistem vrednosti koji će biti vertikala po kojoj će se kretati programi kulturnog centra.\n"Imajući u vidu da je kultura način života i da smo svesni toga da mi Romi moramo da se menjamo, mi ćemo ići na vrhunsku kulturu u meri u kojoj to možemo da dostignemo. Radićemo sa umetnicima Romima koji su u mogućnosti da visokim kulturnim standardima promovišu novi sistem vrednosti unutar romske zajednice", objašnjava Balić.\nBalić posebno ističe formiranje dokumentacionog centra u kome će biti evidentirani "nečovečni postupci prema Romima tokom istorije".\nBalić: 'Mobilisali smo sve romske aktiviste u Nišu i u regionu'\nBulatović: Da budemo ljudi i jednaki\nZa adaptaciju i otvaranje Romskog kulturnog centra, odlukom niškog Gradskog veća, iz budžeta Grada izdvojeno je 3,6 miliona dinara (više od 30.000 evra).\nGradonačelnik Niša Darko Bulatović rekao je na svečanom otvaranju, 6. maja, da učešćem u osnivanju Romskog kulturnog centra grad Niš daje svoj doprinos očuvanju identiteta, kulture, istorije i jezika Roma.\n"Pre svega mi gledamo našu kuću i radimo ono što se od nas očekuje - da budemo ljudi, da budemo jednaki, da pomažemo jedni drugima i da zajedno stvaramo uslove koji će omogućiti ukupan razvoj našeg grada a koji za posledicu treba da ima viši standard i veće zadovoljstvo svih naših građana načinom i uslovima života", rekao je Bulatović.\nPrvakinja opera Srpskog narodnog pozorišta (SNP) u Novom Sadu Nataša Tasić Knežević, koja je prošla težak put od života u romskom naselju do svetla pozornice, pa sve do Milanske skale, podvlači "kultura je važna za sve nas":\n"Ovaj Kulturni centar je jedna fantastična institucija koja će proširiti vidike i pružiti mogućnost svima nama da romsku kulturu prikažemo u boljem svetlu", rekla je Knežević.\nDvorana, biblioteka i radionica\nU Kulturnom centru Romi će organizovati radionice u kojima će mladi ali i ostali zainteresovani moći da se bave kreativnim radom. Cilj je, pre svega, da se organizuje proizvodnja tradicionalnog nakita i odevnih predmeta.\n"Planiramo se da KCR bude samoodrživ a to podrazumeva da se organizuju radionice, da se Romi uključe u proizvodnju suvenira i predmeta koji će se prodavati preko turističkih organizacija. Organizovaćemo radionice dekupaža, šivenja, potom izložbe, filmske projekcije i slično. Želimo da pokažemo šta Romi mogu da rade a da to bude u korist KCR i na dobit čitave zajednice", kaže potpredsednik Nacionalnog saveta Roma Svetislav Jovanović.\nZa organizaciju programa i projekata u KCR trenutno je zadužena Ajša Alić, pedagoška asistentkinja u Osnovnoj školi "Vuk Karadžić" u Nišu koju pohađaju pretežno romska deca.\nOna smatra da je tokom "Dekade Roma", međunarodne inicijative koja je od 2005. do 2015. godine okupljala međuvladina tela i nevladine organizacije, učinjeno puno na podizanju svesti o značaju obrazovanja, ali da se tu ne sme stati.\n"Mi ćemo i dalje raditi u oblasti stanovanja, obrazovanja i socijale jer smatramo da uvek možemo bolje. U KCR ćemo imati dvoranu, arhivu i biblioteku. Organizovaćemo dramsko-recitatorsku sekciju i folklor, a u planu je i niz drugih projekata", dodala je Alić.\nU Srbiji prema poslednjem popisu stanovništva iz 2011. godine živi oko 148.000 Roma, dok ih je Nišu oko 7.500.


Osnovna škola Trpinja - Naslovnica - DOBRO SE DOBRIM VRAĆA\nSvako dete je rođeno s istim, neotuđivim pravom na zdrav početak života, obrazovanje i bezbedno detinjstvo, ali u praksi je drugačije jer se širom sveta milionima dece uskraćuju osnovna prava.\nU našoj školi smo ove godine naglasak stavili na verbalno nasilje. Učenici su pogledali kratki film o provedenom eksperimentu u jednoj srednjoj školi. Posle oglednog eksperimenta u kome biljka kojoj deca govore lepe reči napreduje, a biljka koju grde i govore joj ružne reči vene, zaključak je da i na decu (ljude) postoji isti uticaj. Napreduju i lepo se osećaju oni kojima upućujemo lepe poruke. Stoga smo i mi jedni drugima uputili lepe reči i zadali svima vama domaći zadatak da svakodnevno obradujete nekog lepom rečju, osmehom, zagrljajem…


Nuhodžić: Policija pokazala da se na nju uvijek možemo osloniti – Borba\nPolicijski službenici su pokazali da su na visini zadatka, da su kadri da odgovore svim izazovima, da svojim profesionalnim i požrtvovanim radom ulivaju povjerenje građanima i da se na policiju uvijek možemo osloniti, izjavio je danas ministar unutrašnjih poslova Mevludin Nuhodžić.\nKako je saopšteno iz MUP-a, govoreći o postupanju pripadnika Uprave policije tokom epidemije koronavirusa Nuhodžić je istakao da su njihovi službenici prvi dočekali naše državljane iz inostranstva na granici, danonoćno vodili računa da se poštuju mjere, odgovarali na pozive i pitanja građana, pružali pomoć.\n“Hrabro su se uhvatili u koštac sa nevidljivim protivnikom u borbi za život i zdravljе ljudi. Dali su puni doprinos zaštiti zdravlja naših građana i preduzimali mjere i radnje u održavanju stabilnog javnog reda i mira i sigurnosti”, naveo je ministar.\n“Želim i da zahvalim rukovodstvu Uprave policije koje je, u ovoj specifičnoj situaciji, dobro planiralo aktivnosti. U ovoj kriznoj situaciji, potvrdila se odgovornost Vlade, potvrdili su se kapaciteti svih naših institucija, a Crna Gora se pokazala kao odgovorno i zrelo društvo. To su građani prepoznali”, poručio je Nuhodžić.\nDF o namjerama Apelacionog suda: Po Milovom nalogu hoće da utamniče ili likvidiraju naše lidere!


International Trading School - Forex Trading - Politika zaštite podataka\nZaštita privatnosti i očuvanje finansijskih podataka o našim klijentima i posetiocima našeg veb sajta je jedan od naših najvećih prioriteta. Sledeća izjava o privatnosti podataka objašnjava na koji način mi prikupljamo i štitimo Vaše informacije. Otvaranjem računa ili korišćenjem sadržaja na našem veb sajtu Vi možete da ukoliko to želite date pristanak za prikupljanje i korišćenje ličnih podataka od strane naše kompanije na način na koji je to objašnjeno u ovoj izjavi o privatnosti podataka.\nKorišćenje Vaših privatnih informacija\nVaše privatne informacije se koriste samo kako bi Vam se obezbedila kvalitetna usluga i sigurnost. Na primer, informacije koje smo prikupili od Vas mogu se koristiti kako bi se potvrdile Vaše kontakt informacije i identitet. Takođe se ove informacije mogu koristiti za uspostavljanje i podešavanje naloga za trgovanje, podešavanje broja računa i sigurnosne lozinke, praćenja aktivnosti računa, kao i u slučaju da je potrebno da Vas kontaktiramo u vezi sa informacijama Vašeg računa. Ove informacije nam mogu pomoći kako bismo poboljšali usluge koje Vam pružamo, kako bi Vama prilagodili opcije pregleda ili Vas informisali o dodatnim proizvodima, uslugama i promocijama koje bi Vas interesovale.\nInformacije se mogu podeliti sa partnerima ukoliko je ta informacija njima neophodna prilikom obezbeđivanaj proizvoda i usluge koju ste zahtevali, ili kako biste mogli da dobijete ponudu proizvoda ili usluga. Takođe možemo da uspostavimo partnerstva u vidu marketinških ugovora sa drugim kompanijama koje nude visoko-kvalitetne proizvode i usluge koji mogu biti od koristi našim klijentima. Kako bi se osigurali da proizvodi i usluge, koje mogu biti od koristi za naše klijente. Kako bi osigurali da su određeni proizvodi koji Vam se prezentuju i usluge u skladu sa Vašim potrebama, i da Vam se isporučuju na način koji je koristan i relevantan za Vas, moguće je da te informacije podelimo sa Vašim partnerima. To im omogućava da bolje razumeju najrelevantnije i najkorisnije ponude. Korišćenje Vaših ličnih informacija se ograničava na deljenje informacija sa Vašim partnerima.\nMi ne prodajemo i ne dajemo u zakup Vaše lične podatke trećim licima iz bilo kog razloga, osim na način koji je opisan u prilogu. Mi zadržavamo pravo da otkrijemo Vaše lične podatke trećim licima u slučaju kada to zahteva zakon ili neka druga državna institucija, ili ukoliko je neophodno u slučaju zaštite naših prava ili imovine.\nKako bi nam pomogli da poboljšamo usluge koje Vam pružamo, možda ćemo angažovati drugu kompaniju kako bi nam pomogli u obavljanju naših internih zadataka, kao što su obrada računa, ispunjavanje porudžbina, usluge podrške klijentima, istraživanje zadovoljstva klijenata, ili druge usluge podrške klijentima ili aktivnosti prikupljanja podataka relevantnih za naš biznis. Informacije koje prikupljamo od Vas takođe mogu biti transferovane i uskladištene na mestu koje se nalazi izvan Evropske Ekonomske Zone (EEA), uključujući i Sjedinjene Američke Države. Takođe, informacije mogu biti procesuirane od strane osoblja koje će informacije procesuirati izvan Evropske Ekonomske Zajednice, osoblja koje je angažovano od strane naše kompanije ili kompanije nekog od naših dobavljača. Informacije o klijentu koje se nalaze u našoj bazi takođe možemo koristiti kako bi analizirali i identifikovali potrebe klijenata i obaveštavali ih o proizvodima i uslugama koje nudimo. Korišćenje Vaših ličnih informacija je ograničeno na obavljanje poslovnih aktivnosti i ne mogu se koristiti u druge svrhe. Od svih trećih lica sa kojima delimo lične informacije se zahteva da te informacije zaštite na način na koji ih i mi štitimo.\nSve informacije koje nam dostavljate se čuvaju na bezbednim serverima. Sva plaćanja će biti šifrovana korišćenjem SSL tehnologije. Ukoliko ste sa naše strane dobili (ili ukoliko ste odabrali da dobijete) lozinku koja Vam omogućava pristup određenim delovima našeg sajta, Vi ste odgovorni za čuvanje ove lozinke, i molimo Vas da lozinku ne delite ni sa kim.\nNažalost, transfer podataka putem Interneta nije potpuno siguran. Iako se mi trudimo da učinimo sve što je u našoj moći kako bi zaštitili Vaše privatne informacije, ne možemo garantovati sigurnost podataka koji se prenose putem veb sajta. Svaki transfer obavljate na sopstveni rizik. U trentku kada primimo informaciju o eventualnom pokušaju neovlašćenog pristupa, koristićemo striktne procedure i bezbednosne funkcije kako bi sprečili neovlašćeni pristup.\nUkoliko u određenom trenutku odlučite da kupite proizvod ili uslugu koju nudi druga kompanija,bilo koje lične informacije koje delite sa tom kompanijom neće biti pod kontrolom naše politike o zaštiti podataka. Takođe mi nismo odgovorni za politiku zaštite podataka ili sadržaj sajtova čiji se linkovi nalaze na našem sajtu i nemamo kontrolu nad korišćenjem i zaštitom informacija koje ste Vi prezentovali na tim sajtovima. Ukoliko ste odabrali da putem linka koji se nalazi na našem sajtu odete na sajt nekog od naših partnera, moguće je da će od Vas biti zahtevane određene informacije ili registraciju na sajt. U ovoj situaciji molim Vas da imate u vidu da informacije koje ostavljate dolaze u posed trećih lica i trebate prethodno da se upoznate sa politikom privatnosti podataka koje pruža treće lice kome podatke ostavljate.\nVaši podaci se mogu koristiti kako bi Vam pružili informacije o proizvodima i uslugama koje bi mogle da budu interesantne za Vas i naši agenti Vas mogu kotaktirati putem pošte ili putem telefona u vezi sa tim. Ako ste naš klijent kontaktiraćemo Vas putem e maila, govorne pošte ili SMS-a u vezi sa informacijama o proizvodima i uslugama sličnim onima koje su bile predmet Vaše prethodne kupovine. Ukoliko ne želite da Vaše lične informacije budu predmet molim Vas da označite određena polja u trenutku kada se budete izjašnjavali o korišćenju Vaših podataka u marketinške svrhe naše kompanije. Svoju izjavu o korišćenju Vaših ličnih informacija u marketinške svrhe možete promeniti u svakom trenutku kontaktiranjem naše korisničke podrške. Izbor koji napravi jedan vlasnik zajedničkih računa, primenjuje se na sve ostale vlasnike računa. Ukoliko imate više računa kod nas za svaki od računa treba da izaberete da li želite da se vaše informacije koriste u marketinške svrhe.\nCookies koristimo kao pomoć pri obezbeđivanju sigurnosti, kao i da poboljšaju performanse našeg sajta (Cookies su mali tekstualni fajlovi koji se šalju sa našeg servera na Vaš računar). Cookies koje mi koristimo ne sadrže nikakve privatne informacije, kao ni informacije o računu i lozinci. Oni samo dozvoljavaju sajtu da prepozna da page request dolazi od strane nekoga ko je već ulogovan. Mi možemo da podelimo informacije o korišćenju našeg veb sajta od strane naših korisnika sa renomiranom marketinškom kampanjom kako bi nam pomoglo pri odluci o reklamiranju putem banera na našem i drugim sajtovima. U tu svrhu se mogu koristiti piksel tagovi kako bi se evidentirale strane koje ste na našem sajtu posetili. Informacije prikupljene od strane marketinške kompanije korišćenjem pixel tagova neće biti lično identifikovane.\nImate pravo da od nas zatražite kopiju svih informacija koje posedujemo o Vama. Moguće je da za to bude naplaćena određena taksa. Takože imate pravo da izvršite uvid u sve informacije koje posedujemo o Vama, kao i da zatražite izmene svih eventualnih detalja koje posedujemo o Vama. Takođe možete da uložite prigovor na korišćenje Vaših podataka, slanjem pisanog zahteva International Trading School-u.\nPromena politike o zaštiti informacija\nS vremena na vreme može doći do ažuriranja Politike o zaštiti privatnosti. U slučaju promene Politike o zaštiti privatnosti ažurirana Politika o zaštiti privatnosti će automatski biti postavljena na veb sajt, zajedno sa obaveštenjem na veb sajtu da je došlo do promene. Objavljivanje ispravljene Politike o privatnosti informacija na našem sajtu Vi je automatski prihvatate. Svaki eventualni spor u vezi sa našom Politikom privatnosti informacija predstavlja predmet ovog obaveštenja i našeg Ugovora sa korisnikom. Predlažemo Vam da povremeno proverite i preispitate našu politiku privatnosti informacija, kako biste u svakom trenutku imali uvid u to koje informacije prikupljamo, kako ih koristimo i kome ih otkrivamo. Ukoliko imate pitanja u vezi sa Politikom o zaštiti podataka molim Vas da se obratite našem korisničkom servisu.


BalkanMagazin :: Severnog tok 2 startuje pre Nove godine\nsreda, 27. maj 2020 12:16\nRusija veruje da će projekt gasovoda Severni tok 2 biti završen i da njegova sudbina, uprkos teškim okolnostima, nije pod znakom pitanja, izjavio je Vladimir Čizov, ambasador Rusije pri Evropskoj uniji, piše ruska novinska agencija TASS.\nGasovod je gotovo završen, iako je švajcarska firma Olsiz (Allseas), koja je bila zadužena za polaganje poslednje sekcije sevi zbog američkih pritisaka prekinula radove. Te će radove završiti Gasprom i druge ruske firme.\nUz to, u toku su i sudski procesi, koji su pokrenuti kako bi se ublažile pojedine odredbe evropskih propisa o gasnom tržištu, koje za sada omogućavaju Gaspromu korištenje tek polovine ukupnih kapaciteta budućeg gasovoda.\nU svakom slučaju, Gasprom očekuje da gasovod treba da bude u pogonu do kraja 2020. godine.\nAmerika zapretila novim sankcijama\nAmbasador SAD u Nemačkoj Ričard Grenel izjavio je da postoji mogućnost da Kongres SAD uvede nove sankcije protiv Severnog toka 2, piše Sputnjik.\n„Nove sankcije podržavaju obe strane. Uprkos predizbornoj kampanji, usvajanje zakona može biti brzo završeno“, izjavio je Grenel u intervjuu za Handelsblat.\nGrenel je objasnio da je cilj potencijalnih sankcija da se spreči puštanje gasovoda u rad ne precizirajući na koji način će to biti realizovano. Pretpostavlja se da bi jedan od načina moglo biti kažnjavanje kompanija koje učestvuju u izgradnji gasovoda.\nGrenel, inače, uskoro odlazi sa mesta američkog ambasadora u Berlinu, a važi za čoveka koji je krajnje lojalan Donaldu Trampu.\nKrajem prošle godine američki predsednik Donald Tramp potpisao je vojni budžet koji predviđa sankcije protiv gasovoda Severni tok 2 i Turskog toka. Sjedinjene Američke Države zahtevale su da kompanije koje polažu cevi za gasovode, odmah prestanu sa radom. Švajcarska građevinska kompanija Olsiz povinovala se zahtevima SAD.\nSAD se od globalne sile pretvorile u ucenjivača\nPod američkim sankcijama već se nalazi pola sveta, ali ni Rusija ni Kina, čak ni male zemlje neće se menjati zbog Vašingtona, izjavio je predsedavajući Odbora za međunarodne poslove Saveta Federacije Rusije Konstantin Kosačov, komentarišući američkim sankcijama ruskom gasovodu.\n„Američki ambasador u Nemačkoj Ričard Grenel potvrdio je planove Vašingtona da uvede nove sankcije projektu Severni tok 2. Mere su, navodno, već odobrile obe partije američkog Kongresa i to bez obzira na aktuelnu predsedničku predizbornu kampanju u Sjedinjenim Američkim Državama“, napisao je senator na svojoj stranici na Fejsbuku.\n„Ali kuriozitet izjava političara bila je da je još u februaru na Minhenskoj bezbednosnoj konferenciji američki ministar energetike uveravao partnere da Rusija neće biti u stanju da dovrši Severni tok 2 u uslovima američkih sankcija, jer nema potrebnu tehnologiju. Trenutne pretnje sankcijama svedoče o tome da Amerikanci i dalje veruju u nas, više nego bilo ko drugi“, istakao je senator.\nPrema njegovim rečima, deprimira drugo ─ brza degradacija Amerike od globalne sile, koja je davala ton u formiranju svetskih ekonomskih institucija, u „agresivnog pohlepnog diktatora, kome u arsenalu nije ostalo ništa, osim sankcija“. Zato što ove ekonomske represije ne postižu postavljene ciljeve ─ promenu ponašanja zemalja, naglasio je Kosačov.\nProjekat Severni tok 2 podrazumeva izgradnju dva kraka gasovoda, čiji će ukupni kapacitet iznositi 55 milijardi kubnih metara gasa godišnje, od obale Rusije, preko Baltičkog mora, do Nemačke. Gasovod će proći kroz teritorijalne vode ili isključivo ekonomske zone država duž obale Baltičkog mora: Rusije, Finske, Švedske, Danske i Nemačke.


Vesna Zmijanac i Jovan Mihaljica na „Belmužijadi“\n''IDEM PREKO ZEMLJE SRBIJE''\nDrugog dana na „Belmužijadi“ mnogobrojnu publiku iz svih krajeva Srbije, Evrope i sveta zabavljali su Vesna Zmijanac i Jovan Mihaljica.\nProgram devete „Belmužijade“ počeo je u 16 časova sportskim nadmetanjem u nadvlačenju konopca oba pola, a nastavljen je ostalim pastirskim disciplinama.\nTakođe, juče su se takmičili majstori u spravljanju belmuža, a žiri je imao veoma težak zadatak. Takmičile su se i domaćice u pripremanju hrane i kolača, slanih i slatkih pita i još mnogo, mnogo toga.\nUporedo sa takmičarskim delom programa, u kulturno-umetničkom delu, na bini su se smenjivali folklorni ansambli iz Svrljiga, Beloinja, Niša, Niške Kamenice i ostalih mesta sa juga zemlje. Predstavljajući kulturu svojih zemalja na bini su blistali i gosti iz Bugarske i Slovenije, a izabrane su i najlepše mis pastirice.\nNa kraju večeri mnogobrojnu publiku zabavljali su Vesna Zmijanac, estradna zvezda, i folk pevač Jovan Mihaljica.\nPosećenost drugog dana Manifestacije bila je svakako udvostručena, te je ovo bilo još jedno uzbudljivo i prelepo veče na SC “Pastirište“ u Svrljigu.\n9. Belmuzijada, Belmuzijada, Vesna Zmijanac\nPrevPrethodnaPočela deveta „Belmužijada“\nSledećaViše od 70 000 ljudi na „Belmužijadi“Next\n03/08/2014 at 19:53\n70000 ljudi vec dostignutoooo\nzasta ste platili vesnu.treba da se stidi svog nastupa\nMene interesuje kao gradjanina opštime Svrljig koliko košta dolazak v.zmijanac


Novalić: Uradit ćemo sve da isplatu penzija vratimo na definisane rokove – Haber.ba\nŽelim poručiti da ćemo uraditi sve da isplatu penzija vratimo u rokove definisane ranijim Sporazumom sa penzionerima, a sve ih pozivam da se zajednički odupremo svim budućim pokušajima urušavanja finansijske stabilnosti sistema PIO, izjavio je za Fenu federalni premijer Fadil Novalić.\nFadil Novalic - Dnevni list\nOdgovarajući na pitanja u čemu je problem isplate penzija u FBiH te šta je dovelo do trenutne situacije, premijer Novalić navodi da prvenstveno treba imati u vidu da je 2010. godine u Zavodu PIO suficit iznosio 42 miliona KM, što znači da je penzioni fond bio finansijski stabilan, piše Faktor.\n– Dva populistička povećanja penzija, od po pet posto, u prošlom mandatu, odnosno 2011. i 2014. godine nisu bila zasnovana na realnim makroekonomskim pokazateljima, odnosno nisu bila zasnovana na porastu prihoda. Prikazano brojevima, ta dva povećanja zajedno iznose oko 160 miliona KM, što je veće od tekućeg deficita Zavoda PIO/MIO. Naročito je povećanje penzija u predizbornom periodu, 2014. godine uticalo da se dođe do jake i teško savladive krize u Zavodu PIO jer su se dugovi počeli množiti velikom brzinom. To ukazuje da su povećanja penzija donesena bez finansijske podloge i analize posljedica. Kao rezultat ovih dešavanja, isplata penzija se počela razvlačiti skoro do kraja mjeseca – rekao je Novalić.\nNaglasio je kako nakon povećanja od pet posto u 2011. godini kumulativni dug konstantno raste. U toj godini, prvi put u istoriji PIO, došlo je do deficita od 51,8 miliona KM, dok je 2014. godine, kada su penzije povećane za dodatnih pet posto, kumulativni dug dostigao 105,96 miliona KM.\n– Naglasio bih da za kršenje člana 51. Zakona o PIO-u, po kojem deficit nije moguć, postoji krivična odgovornost, te imamo namjeru reagovati u skladu sa zakonskim okvirom i procedurama. Također je bitno istaći da je prethodni saziv Vlade FBiH svojim zaključkom amnestirala nesprovođenje člana 51. Zakona o PIO-u, te na taj način dodatno ugrozila finansijsku stabilnost Zavoda – naveo je premijer.\nIstiče kako je sadašnji saziv Vlade FBiH po preuzimanju mandata konstatovao dug Zavoda PIO u iznosu od oko 151 milion KM, te je tokom 2015. godine kumulativni dug smanjila za oko 10 miliona.\n– Prošle godine smo potpisali Sporazum sa penzionerima i to je jedna od najznačajnijih mjera koja je temelj za sve reforme koje nam dolaze u okviru reforme sistema PIO/MIO. Tim Sporazumom precizirali smo isplatu penzija do petog u mjesecu. Međutim, do kraja decembra 2015. godine (dakle za devet mjeseci mandata), bilježimo priliv od 15.700 novih penzionera, što je najmanje četiri puta više od onoga što je praksa na godišnjem nivou. Taj priliv, odnosno taj „upad“ u sistem, kreirao je novi deficit Zavoda PIO u iznosu od oko pet miliona KM na mjesečnom nivou. Raniji odlazak u penziju je omogućio postojeći Zakon o PIO-u, odnosno „povlastica“ od 0,5 posto kazne za godinu ranijeg umirovljenja. U skladu sa povećanjem broja penzionera došlo je do dodatnog opterećenja na Fond, a samim tim i kašnjenja isplata penzija – kazao je Novalić.\nOsim kašnjenja isplata, dodao je, navedeni priliv penzionera u novembru i decembru rezultirao je trenutim opterećenjem i dugom od 190,395 miliona KM u mjesecu martu 2016. godine. Ovo je u suštini bio treći „upad“ u sistem PIO-a. Prva dva upada su bila neosnovana povećanja penzija.\n– Iako bilježimo porast neto broja zaposlenih za oko 11.000, prema podacima Porezne uprave FBiH, na dan 31. marta 2016. godine, te očekujemo zapošljavanje oko 7.000 mladih osoba, a u skladu sa Uredbom Vlade FBiH o prvom zapošljavanju i samozapošljavanju, te porastu prihoda od direktnih poreza i doprinosa od 9,1 posto u prvom kvartalu 2016. godine, sve to nije bilo dovoljno da se u kratkom periodu sanira i ovaj „upad“ u penzioni sistem. Zato smo na nedavno održanom sastanku, predstavnika Vlade Federacije BiH i čelnika Fonda PIO, dogovorili da maj bude mjesec prijeko potrebne stabilizacije Zavoda PIO/MIO, kako bi od juna isplata penzija tekla dinamikom koju smo precizirali Sporazumom. Tim povodom, želimo zamoliti građane za strpljenje i poručiti da ćemo uraditi sve da isplatu penzija vratimo na rokove definisane ranijim Sporazumom sa penzionerima, a sve ih pozivam da se zajednički odupremo svim budućim pokušajima urušavanja finansijske stabilnosti sistema PIO. Također, siguran sam da će nam novi set penzionih zakona osigurati stabilnost i sigurnost PIO sistema u budućnosti – zaključio je premijer Novalić.\nTeme:definisani rokovi, Fadil Novalić, FBiH, isplate, penzija


Full Tilt Cash Game Nakon Izmena Zabeležio Pad od 20% | PokerNews\nFull Tilt Cash Game Nakon Izmena Zabeležio Pad od 20%\n10. August 2015. Matthew Pitt PokerNews Staff\nCash game saobraćaj na Full Tiltu je opao za 20% otkada su izmenili ponudu u lobby-ju. Glavni razlozi aktuelnih izmena su iskorenjivanje "bum hunting-a" (situacija kada iskusniji igrači "sačekuju" novajlije) i stvaranje zdravije poker atmosfere na sajtu.\nZa Full Tilt menadžment tim ovakav pad je bio očekivan jer je veliki broj "grindera" sa ovog sajta izneo svoje nezadovoljstvo posle ograničavanja broja stolova iste igre na samo 6. Pre ovih izmena oni su mogli da igraju po 15-20 stolova pa je sasvim logičan sled stvari njihovo preselenje na drugi sajt.\nDirektor Full Tilta, Dominic Mansour, dugo je bio zagovornik ideje da se privuku "rekreativni" igrači jer postoji velika razlika u odnosu povremenih i profesionalnih igrača. Najveći uzročnik toga je činjenica da je pod starim sistemom Full Tilt-a postojala mogućnost da jaki i iskusni igrači "vrebaju" novajlije zbog čega su ovi vrlo brzo ostajali "broke" i odustajali od dalje igre jer su imali slabe šanse za uspeh.\nDominic Mansour: "Pravimo izmene u našem programu tako da bude atraktivan za SVE igrače, a ne samo za one koji najviše igraju."\nNovi sistem vam nasumično bira mesto i time sprečava "bum hunting" što dovodi do toga da slabijim igračima "bankroll" traje duže, oni samim tim provode više vremena u ovoj sobi, što rezultira većim "rake-om", a igra bi trebala da postane "mekša" zbog većeg broja slabijih igrača.\nVreme će pokazati da li je ovo bila ispravna odluka ili ne!